**Fr1, 3**

Ci dit li tiers chapitres comment les .II. freres passerent un desert et vindrent a la cité de *Bocara*.

**[1]** Quant il orent passé cel desert, si vindrent a une cité qui est appelee *Bocara*, moult noble et grant. **[2]** La provence aussi a non [*Bocara*], et estoit roys .I. qui avoit non *Barac*. **[3]** La cité estoit la meillour de toute *Persie*. **[4]** Et quant il furent la venu, si ne porent plus aler avant ne retourner arriere, si que il demourerent en la cité de *Bocara* .III. anz. **[5]** Endementres que il [demouroient] en cele cité, si vint messages de [*Laü*] le *seigneur de Levant*, liquel aloient au *Grant Seignour* de touz les *Tatars* du monde. **[6]** Et quant li message virent ces .II. freres, si orent grant merveille pour ce que onques n’avoient veu nul *Latin* en celle contree; si distrent aus .II. freres: «Seignours, se vous nous voulés croire, vous y avrez grant pourfit et grant hounour.» **[7]** Et il respondirent que il les orroient volentiers de ce. **[8]** Si lor distrent li message: «Li *Granz Caam* ne vit onques nul *Latin* et a grant desir de veoir ent aucun. **[9]** Et pour ce, se vous voulez venir [jusques] a lui, sachiez sanz faille que il vous verra volentiers et vous fera grant hounour et grant bien. **[10]** Et porrez venir seurement avec nous sanz nul encombrement de nule male gent».