**Fr2, 3**

Comment les .II. freres passerent .I. desert et vindrent ala cité de *Bacara*. .III.

**[1]** Quant il orent passé cel desert, si vindrent a une cité qui est appellee *Bocara*, moult noble et grant. **[2]** La province a aussi a non *Bocara* |4c|et en estoit roys un qui avoit a non*Barac*. **[3]** La cité estoit la meilleur de toute *Perse*. **[4]** Et quant il furent la venu, si ne porent plus aler avant ne retorner arriere, si que il demourerent en la dite cité de *Bucara* .III. ans. **[5]** Et, endemantieres que il sejournoient en cele cité, si vint messages d’*Alau*, le *seigneur de Levant*, les quiex aloient au *Grant Kaam*, le seignor de touz les *Tartars* du monde. **[6]** Et quant ces messages virent ces .II. freres, si orent merveille, pource que onques mais n’avoient veu nul *Latin* en cele terre. **[7]** Si dirent as .II. freres: «Seigneur, se vous nous voulez croire, vous en aurés grant profit et grant honneur». **[8]** Et ceus leur respondirent que il les orroient volentiers: de quoi si leur dirent les messages que li *Grant Kaam* ne vit onques nul *Latin*, «Et moult a grant desir de veoir en aucun; et pour ce se vous voulez venir avecques nous jusques a lui, sachiez sanz faille que il vous verra volentiers et vous fera grant honneur et grant bien. **[9]** Et pourrez venir avecques nous seurement sanz nul encombrier de nulle gent».