**VB, 2**

**[8]** Avendo loro passato el deserto de *Bachara*, trovòno una nobelle et gran citade chiamada *Bacharach*, et è la maçor citade de *Persia*. **[9]** Çonto i diti do fratelli a dita citade, né possendo andar più olltra per esser rotto le strade, né possendo ritornar, dimoròno quivi tre anni. **[10]** Nel qual tenpo chapitò anbasadori del segnor *Alau*, l[i] qual el mandava al *Gran Segnor d’i Tartari* che nomea *Coblay Chan*. **[11]** E sapudo el dito anbasador che lì era i diti do *Latini*, per gran meraveia volse veder quelli, però che per avanti mai più non aveva visto homeni da ponente. **[12]** Et a quelli i diti anbasadori dise: «Segnori latini, se vui volì vegnir con nui dal *Gran Segnor d’i Tartari*, el qual mai non vete alchun homo dele parte vostre, essendo vui nobelli homeni et savi chome vui sete, io ve afermo el dito *Segnore* ve vederà volentiere e faràve gra‹n›do honore et utelle, et averà grandissimo piaxer et chontento intender da vvui dele nove et condiciun delle contrade vostre, però ch’el è segnor de grandissima possança et mollto desideroso de aldir cose nove».