**Fr1, 30**

Ci dit le .XXX. chapitre de la province de *Persse*.

**[1]** *Persie* est une grant province, laquele anciennement fu moult [noble] et de moult grant afaire, mais orendroit [l’ont] gastee et destruite les *Tartars*. **[2]** En *Persie* est la citez qui est apelee *Sarra*, de laquele se partirent li .III. roy quant il vindrent aourer Jesus Crist. **[3]** Il sont ensevelis en ceste cité en .III. [sepultures] moult grans et beles, et deseure chascune sepulture a une maison quarree, [moult bien escuree] dessus, et est l’une jouste l’autre. **[4]** Li cors sont encore tout entier et ont cheveus et barbes. **[5]** L’un avoit non *Jaspar*, l’autre *Balthasar*, li tiers *Melchion*. **[6]** Et le dit [messire] *Marc Pol* demanda moult aus anciens de cele cité de l’estre de ces .III. [*Magis*], mais il n’en trouva nul qui riens l’en seust dire, mais que tant il estoient .III. roy qui anciennement y furent ensevelis.

**[7]** Mais [a] .III. journees aprist ce que je vous dirai, que il trouva un chastel qui est appelez *Cala Acopensten*, qui vaut a dire en françois chastiaus de les aourous dou feuc, et ce est bien leur non car les gens de cest chastiau aourent le feu. **[8]** Et vous dirai pourquoi il l’aourent, si comme il dient, que anciennement lor .III. roys, de cele contree, alerent aourer un prophete qui estoit nez et porterent .III. offrandes, [or] et encens et mirre, pour connoistre se cestui prophete estoit Dieu ou roy terrien ou miere, car il distrent que s’il prent l’or qu’il sera roy terrien, et se il prent l’encens qu’il seroit Diex, et que se il prent le mirre que il seroit mire.

**[9]** Or avint que, quant il furent la venu ou li enfes estoit nez, li plus jones de ces .III. roys y entra avant et trova l’enfant samblable d’aage a lui meïsmes; si issi hors et se fist moult grant merveille. **[10]** Et aprés y entra l’autre de [moien] aage, et tout aussi li sambla comme a l’autre de son aage meïsmes, si s’en issi hors, donnant soi merveilles. **[11]** Puis y entra l’autre de plus grant aage, et tout aussi li avint comme aus autres .II. devant, si issi hors touz pensis.

**[12]** Et quant il furent touz .III. ensamble, si dist chascuns ce que il avoit veu et trouvé. **[13]** De ce se firent il moult grant merveille et s’acorderent d’aler touz .III. ensamble, et alerent, si trouverent l’enfant de l’aage que il estoit, c’est de [.XIII.] jourz; si l’aourerent et li offrirent l’or, l’encens et le mirre, et l’enfant prist toutes ces .III. offrandes et puis leur donna une boiste close. **[14]** Et s’en partirent les .III. roys pour retourner en leur contrees.