**Fr2, 30**

Ci commence de la grant province de *Perse*. .XXX.

**[1]** *Perse* est une grant province, laquelle |12b| anciennement fu moult noble et de moult grant afaire, mes orendroit l’ont gastee et destruite les *Tatars*. **[2]** En *Perse* est la cité que est apelee *Saba*, de laquelle se partirent les .III. roys quant il vindrent aourer Jhesu Crist, car il sont enseveli en ceste cité en .III. sepultures moult grans et beles, et desus chascune sepulture a une meson quarree, moult bien enquieree dessus, et est l’une joste l’autre. **[3]** Les cors sont encore tot entier et ont cheveus et barbes. **[4]** L’un avoit non *Jaspar*, l’autre *Balthazar*, ‹l’autre› *Melchion*. **[5]** Et ledit messire *Marc Pol* demanda moult a ceuls de cele cité de l’etre d’eus .III. roys, mes il n’en trouva nul qui riens l’en seust dire, mes que il estoient .III. roys qui anciennement y estoient seveli. **[6]** Mes a .III. journees aprist ce que je vous dirai: que il trouva .I. chastel qui est apelés *Cala Ataperiscam*, qui est a dire en fran[ç]ois chastiaus qui est des aourours de feu, et ce est bien leur nons car les gens de ce chastel aourent le feu. **[7]** Et vous dirai pourquoy il l’aourent, si comme il dient que anciennement leur .III. roys de cele contree alerent aourer .I. prophete qui estoit nez, et porterent .III. offrandes: or et encens et mirre, pour congnoistre se celui prophete estoit dieu, ou roy terrien, ou mire, car il distrent, se il prenoit l’or, que il seroit roy terrien et, se il prenoit l’encens, que il seroit dieu; et, se il prenoit le mirre, que il |12c| seroit mire.

**[8]** Or avint que quant il furent la venu, la ou l’enfant estoit nez, le plus joenne de ses .III. roys y entra avant et trouva semblable l’enfant a soy meïsmes d’aage. **[9]** Si issi hors et en ot moult grant merveille. **[10]** Et emprés y entra l’autre de moien aage, et tout aussi li sambla, comme l’autre, de son aage meïsmes. **[11]** Et issi hors, en soi avoir grant merveille. **[12]** Puis y entra l’autre de plus grant aage: tout aussi li avint comme as autres .II. devant; si issi hors moult pensis. **[13]** Et quant il furent tuit .III. assemblé, si dist chascuns ce que il avoit trouvé et veu; et de ce orent il moult grant merveille. **[14]** Si s’acorderent d’aler tuit .III. ensemble. **[15]** Si y alerent, si trouverent l’enfant de l’aage que il estoit, ce est de .XIII. jours. **[16]** Si l’aourerent et li offrirent l’or et l’encens et le mirre. **[17]** Et l’enfant prist toutes trois les offrandes et puis leur donna une boeste close.

**[18]** Si s’en partirent les roys pour retourner en lor contrees.