**L, 25**

De tribus *magis*.

**[1]** *Persia* est provincia maxima; minor tamen est valde quam olim fuerit afflictione *Tartarorum*, qui eam maxime destruxerunt. Et in ipsa est civitas *Saba*, ex qua venerunt tres *magi* adorare Christum; et sunt in eadem civitate omnes tres sepulti, in tribus magnis et preciosis sepulturis – unus iuxta alium –, et super sepulturas est domus quedam quadrata. Et corpora eorum sunt adhuc totaliter integra cum capillis et barba; quorum nomina sunt *Guaspar*, *Baldaser* et *Melquior*. **[2]** Quesivit autem dominus *Marchus Paulo* ab incolis de esse istorum trium sepultorum, et nichil ab eis in veritate invenit nisi quod fuerant tres reges antiquitus ibi sepulti. **[3]** Sed ultra magis tribus dietis invenit castrum dictum *Calaataperistan*, quod sonat ‘Castrum adoratorum ignis’, et ita est rei veritas: adorant enim ignem. Et quesita causa huius, retulerunt quod antiquis temporibus fuerant tres reges illius provincie, qui iverunt adorare prophetam quemdam tunc noviter natum; et obtulerunt ei offertoria tria, scilicet aurum, thus et mirram; et dum reverti vellent dedit eis propheta ille piscidem unam clausam.