**Fr1, 31**

Ci dit le .XXXI. chapitre des .III. roys qui retournoient.

**[1]** Quant il orent chevauchié pluseurs journees, si orent voloir de veïr ce que l’enfant leur avoit donné, si ouvrirent la boiste et trouverent dedenz une pierre. **[2]** Quant il la virent, si orent moult grant merveille que ce pooit estre que l’enfant leur avoit donné et pour quele senefiance. **[3]** Et la senefiance fu (por ce que, quant il presenterent a l’enfant [leur offrandes], si les prist toutes .III., et il distrent que, puis qu’il les avoit prises toutes .III., qu’il estoit vrais diex et vrais roys et vrais mire) [que] la foy qu’il avoient encommenciee [deust] estre ferme en eulz comme pierre ferme; si que, pour ceste achoison, orent de l’enfant la pierre en cele senefiance pour ce que il savoit bien leur pensees.

**[4]** Et [eulz] qui ne sorent pas que la dite pierre portast la [dite] senefiance, si la jeterent en un puis, et maintenant descendi du ciel un feu ardant, qui descendi ou puis ou la pierre avoit esté jetee. **[5]** Et quant les .III. roys virent ceste merveille, si demourerent tout esbahi et furent moult repenti de ce que il avoient la pierre jetee, car bien aperçurent adont la senefiance qui grant estoit et bonne. **[6]** Il pristrent maintenant de ce feu et l’emporterent en leur paÿs et le mistrent en une leur eglyse, moult belle et riche, et le font touz jourz ardre et l’aourent comme dieu, et tuit leur sacrefices que il font cuisent avec [ce] feu. **[7]** Et se il avient aucune fois que le feu fust estaint, il vont aus autres citez la entour, qui cele meïsmes foy tiennent, et se font donner de leur feu et le portent en leur eglyse. **[8]** Et ce fu l’achoison pour quoi les gens de cele contree aourent le feu. **[9]** Et si avient maintes foiz que il vont bien .X. journees loing pour querre de ce feu. **[10]** Ainssi le [conterent] cil de celui chastiau au dit messire *Marc Pol* et li affermerent pour verité que ainssi avoit esté et que li uns des .III. roys avoit esté d’une cité qui avoit non *Sabat* et l’autre de [*Ava*] et li tiers de celui chastel [ou il aouroient] le feu avec toute cele contree.

**[11]** Or vous ai je conté de ce, si vous conterai des contrees de *Persie* et lor coustumes.