**L, 25**

De tribus *magis*.

**[4]** Et cum recessissent aliquibus diebus ignorantes quid esset in pixide, dixerunt se velle videre quid eis donaverit ille propheta; apertaque pixide inventus est lapis in ea, et mirati obstupuerunt, et lapidem assumentes in quemdam puteum proiecerunt: et statim ignis ardens est ex puteo egressus. **[5]** Et tunc reges stupefactos valde penituit quod lapidem tam stulte proiecerant; quare de ipso igne secum portaverunt, et ipsum in quadam pulchra ecclesia continuo ardere fecerunt ipsumque adoraverunt. Et hac de causa huius regionis gentes adorant hunc ignem. **[6]** Et de hoc igne faciunt eorum sacrificia: quod si talis ignis aliquando extingueretur currunt ad alios qui continue in eorum conservant ecclesiis, quia in adorando et in eorum sacrificia faciendo nullo alio penitus uterentur igne – et aliquando vadunt .X. dietis longe ut de dicto igne reperire possint. Et est maxima quantitas gentium, in partibus illis, hac de causa adorantium ignem. **[7]** Hec omnia castri illius incole retulerunt. **[8]** Et fuerunt hii tres *magi* unus de *Saba*, alter de *Aba* et tercius de *Chasan*.