**VA, 19**

Del castello ch’è in *Persia*, innel qual stano quelli che adorano el fuogo.

**[8]** E quando elli àveno chavalchato arquante zornate, sì averseno el bosollo per veder quel era lì dentro, e trovò entro una piera. **[9]** Eli disprixionò questa cossa e getòno la piera in uno pozo. **[10]** De tuto questo non è vero niente, ma in quella zente che non à veraxia fe’ si è questa chredenza. **[11]** Anchora elli diseno che quando queli tre re àveno zetata quella piera innel pozo, che da ziello vene una fiama de fuogo in quel pozo, e quelli tre re tolseno de quel fuogo e portò-lo in soa tera, e adoràno quel fuogo per suo dio. **[12]** E anchora è tuto questo falsso, ma questa è la verità: che quella zente adorano el fuogo che fo de quel pozo segondo che i dixeno, e tuta fiata lo fa arder in lor tenpli, e sì l’adorano e tuto el lor sachrifizio fano chuoxer de quel fuogo. **[13]** E s’el vegnisse ch’el s’amorzasse alchuna fiada, eli vano ali altri che àno de quel medeximo e adora-lo. **[14]** E sì se fa dar de quel che arde in le lanpade delle chiexie loro, e tornano chon quel fuogo a inprender le suo’ lanpade: e mai non la prenderano chon altro fuogo. **[15]** E vano molte fiate per trovar de quel fuogo ben diexe zornate. **[16]** Per questa chaxione adora quella zente el fuogo. **[17]** E sapiate che molta zente èno in queli erori. **[18]** E tute queste cosse chontàno quelli de quel castello a misier *Marcho Pollo*. **[19]** Mo’ ve voglio dire de altre zitate de *Persia*.