**Fr1, 32**

Ci devise le .XXXII. chapitre des .VIII. royaumes de *Perse*.

**[1]** Or sachiez que en *Perse* a .VIII. royaumes pour ce qu’elle est grande province; si les vous nommerai [touz] par non. **[2]** Le premier royaume, c’est au commencement, a a non *Casiun*; li secons, qui est vers midi, est apelez *Cardistan*; li tiers est apelez *Lor*; le quart, *Cielstan*; le quint *Istaint*; le sisieme *Serasy*; le septisme *Sousara*; le huitieme *Tunetain*, qui est a l’issue de *Persie*.

**[3]** Tous ces royaumes sont vers miedi, fors un seulement, c’est *Cinetain*, qui est pres de l’*Abre Soul*. **[4]** En ce royaume, a maint biau destrier, et en maine on pluseurs en *Ynde* a vendre, car il sont chevaus de grant vaillance, car bien vaut tant l’un de cele monnoie que .CC. livres de tournois, et quant plus et mains, selonc ce que il sont. **[5]** Et si a ausi asnes des plus biaus du monde, qui bien valent .XXX. mars d’argent l’un, car il sont granz et bien courans et portent moult bien l’ambleüre. **[6]** Les gens meinnent les chevaus jusques a *Chisy* et *Arcumosa*, qui sont .II. citez sus la rive de la *mer d’Ynde*, et iluec arrivent les marcheans, qui les achatent et les mainent en *Ynde* a vendre.

**[7]** En ces royaumes, a de maintes crueuses genz et homicidial, car il s’ocient touzjour ensamble. **[8]** Et se ne fust pour la seignourie, c’est du *Tatar de Levant*, il feroient granz maus as marcheans. **[9]** Et pour toute la seignourie, ne laissent il encore que mainte fois ne leur facent domage a leur pooir, car se il ne trouvaissent les marcheanz bien appareilliez d’armes, il leur oteroient et roberoient tout; et aucune foiz, quant il ne se prennent pas bien garde, si les destruient touz. **[10]** Et sont tuit *sarrazin*, car il croient la loy *Mahommet*.

**[11]** [En les citez a] des marcheanz et gens d’ars qui vivent touz de leur mestiers et de leur labour, car il font dras a or et de soie de toutes façon[s]. **[12]** Il ont coton assez, qui croit en lor contree. **[13]** Il ont habondance de forment et d’orge et de [mil] et de panis et de touz blez et de vins et de touz fruis.

**[14]** Or laissons de cest royaume, si vous conterai de la grant cité de *Jasoy*.