**Fr2, 32**

Ci devise des .VIII. royaumes de *Perse*. .XXXII.

**[1]** Or sachiez que en *Perse* a .VIII. royaumes, pource que elle est grans provinces, et si les vous nommerai touz par non.

**[2]** Le premier royaume c’est au commencement; si a non *Chasam*; le secont, qui est vers midi, est appellez *Curdiscam*; le tiers est apellez *Lor*; le quart *Cielstam*; le quint *Istanit*; le sisiesme *Serasy*; le septiesme *Souscara*; le vuitiesme *Tunocain*, qui est a l’issue de *Perse*. **[3]** Touz ces royaumes sont vers midi, fors I. seulement: c’est *Tunocain*, qui est pres de l’*Arbre Seul*. **[4]** En cel royaume a mains biaus destriers et pluseurs s’en mainent en *Ynde* a vendre, car il sont chevaus de grant vaillance, que bien vaut l’un de celle monnoie tant qui vaut entour .II. cenz livres de tournois, et l’un plus, l’autre mains, selonc que il sont. **[5]**

Et si y a aussi aharasdes plus beaus du monde, qui bien vaut .XXX. mars d’argent l’un, car il sont grant et bien courant et portant moult bien l’embleure. **[6]** Les genz meinent les chevaus jusques a *Chisi* et a *Curmosa*, qui sont .II. cités seur la rive de la *mer d’Inde*, et illec treuvent les marchans qui les achatent et meinent en *Ynde* pour vendre.

**[7]** En cest royaume a de maintes cruel gent et homeci|de |13b|, car il s’occient touz jours ensemble et, se ne fust la seignorie, c’est du *Tatar de Levant*, il feroient grant mal aus marcheans. **[8]** Et pour toute la seignorie ne lessent il encore que mainte foiz ne leur facent domage a leur pooïr, car, se il ne trouvoient les marcheans bien appareillez d’armes, il les occirroient et roberoient touz. **[9]** Et aucune foiz, quant les marchans ne s’en prennent bien garde, il les destruient touz. **[10]** Et sont tuit *Sarrazin*, car il tiennent la loy *Mahommet*.

**[11]** En ces cités a marchans et gent d’art qui vivent touz de leur mestiers et de leur labours, car il font draps a or et draps de soie de toutes fa[ç]ons. **[12]** Il ont coton assez qui naist en leur contree; il ont habondance de forment et d’orge et de mil et de panis et de touz vins et de touz fruiz.

**[13]** Or lessons de cest royaume et vous conterons de la grant cité de *Zasdi*.