**Fr1, 33**

Ci dit le .XXXIII. chapitre de la grant cité de [*Jasoy*].

**[1]** *Jasoy* est em *Persie* meïsmes moult grant cité et noble et de grant marcheandise. **[2]** Il labourent mains dras de soie, qui s’apelent jasoy, que li marcheant portent en maintes parties pour faire lor afaire et lor pourfit. **[3]** Il aourent *Mahommet*. **[4]** Et quant l’en se part de ceste cité pour aler avant, si chevauche l’en .VII. journees tout de plain et n’i a que en .III. lieus habitacion por herbergier. **[5]** Il y a moult biau bois ou l’en puet bien chevauchier et si a moult [biau chacier et moult bel oiseler] de perdris et de contornis et depluseurs autres manieres d’oisiaus assez, si que li marcheant qui par la cheminent em prennent moult de leur delis. **[6]** Et si a aussi asnes sauvages moult biaus. **[7]** Et au chief de ces .VII. journees de plain, si trueve on un royaume qui est moult biaus, qui est appelez *Creman*.