**Fr1, 34**

Ci dit le .XXXIIII. chapitre du royaume de *Creman*.

**[1]** *Creman* est un royaumes em *Persie* meïsme et anciennement ot seignourie par heritage; mais puis que les *Tartars* le conquistrent, n’ot pas par heritage la seignourie, mais il mande, le *Tartar*, celui sire que il veut. **[2]** En celui regne croissent les pierres qui s’apellent turquoises en grant habondance, car il les truevent es montaignes et les [descavent] dedenz les roches. **[3]** Encor ont vaine d’acier et d’andine assez, et se labourent de tout hernois de chevalier moult bien et bel; ce sont frain et selles, esperons et espees et ars et [tarcais] [et toutes autres armes] moult bien selonc leur usance. **[4]** Les dames et damoiseles labourent trop soutilment et moult noblement d’aguille seur drap de soie de toutes couleurs, a bestes et a oisiaus et [a] arbres et [a] flours et a ymages de maintes manieres; et si labourent les courtines aus barons si soutilment que ce est grant merveille a veoir; et aussi cousins et oreilliers et colctes et trestoutes autres choses.

**[5]** Es montaignes de cest païs, naissent les meilleurs faucons du monde, menour que faucon pelerin et sont rouges ou pis et desouz de la quoue entre les cuises, et si sont si desmesureement volant que nus oisiaus ne puet eschaper devant eulz.

**[6]** Et quant l’en se part de [la] cité de *Creman*, si chevauche l’en .VII. journees, toutes foiz trouvant viles et chastiaus et belles habitations assez; dont il y a trop bel chevauchier, car on y trueve chasces assez et oiseillons dont on se prent grant deduit. **[7]** Et quant on a chevauchié ces .VII. journees par ce plain, si trueve on adont une montaigne moult grant; et quant on a monté cele montaigne, si trueve on la descendue moult grant et bien dure a chevauchier .II. granz jornees. **[8]** Et toutes foiz [trueve l’en]de maintes manieres de fruis a grant plenté. **[9]** Et anciennement y avoit assez habitacions, mais ore n’en y a nule, mais l’en trueve gent avec leur bestail paisans. **[10]** Et de la dite cité de *Creman* jusques a ceste descendue y a si grant frois d’yver que a painnes en puet nul eschaper.