**Fr2, 34**

Ci dist du royaume de *Cinancre*. .XXXIIII.

**[1]** *Cinancres* est .I. royaumes en *Perse* meïsmes et anciennement ot seigneurie par heritage, mes, puis que les *Tatars* le conquistrent, ne va pas par heritage la seignourie mes y envoie le *Tatar* celui sire que il veult qui ait la seigneurie.

**[2]** En cest royaumes nessent les pierres qui s’appellent turqueses en grant habondance, car il les treuvent es montaignes et les descavent dedens les roches. **[3]** Encore ont vaines d’acier et d’andaine assez; et se labourent de tuit hernois de chevalier moult bien et moult bel: ce sont frains, selles et esperons et espees et ars et tarcais et toutes autres armes moult bien selonc leur usage. **[4]** Les dames et les damoiseles labourent trop soutiment et moult noblement d’aguille, seur draps de soie de toutes couleurs, a bestes et a oisiaus et a arbres et a flours et a ymages de maintes manieres; et si labourent les courtines des barons si soutilment que ce est grant mer|veille |13d| a veoir; et aussi coisins et oriliers et coutes et tretoutes autres choses.

**[5]** Es montaignes de cest païs nessent les meilleurs fa‹u›cons du monde, meneur que faucon pelerin, et sont rouges ou pais piz et dessouz la coue entre les cuises, et si sont si desmesureement volans que nuls oisiaus ne leur puet eschaper.

**[6]** Et quant l’en se part de ceste cité, si chevauche on .VII. journees toutes foiz trouvans chastiaus et villes et belles habitations assez, pour quoy y a beau chevauchier, car il treuvent assez de belles chaceries et assez oiselez, de quoy il ont grant deduit. **[7]** Et quant l’on a chevauchié ses .VII. jornees par ce plain, si treuve l’en adonc une montaigne moult grant. **[8]** Et quant l’en a monté ceste montaigne, si treuve l’en la descendue mout grant qui bien dure a chevauchier .II. grans journees, et toute foiz treuve l’en de maintes manieres de fruis a grant planté. **[9]** Et anciennement y avoit assez habitations, mes ore n’en y a nul; mes on treuve gent qui gardent leur bestes pessant. **[10]** Et de la cité de *Cremen* jusques a ceste descendue a si grant froit d’iver que apeines en puet nul eschaper.