**L, 28**

De regno *Creman*.

**[1]** *Creman* est regnum in *Persya*, et civitas similiter nominatur. Et in montibus huius regni sunt et inveniuntur lapides preciosi dicti turchese; et habentur in maxima quantitate, quia ipsos de montibus fodiunt. Habent eciam ibi venas calibis andanici in multa quantitate. **[2]** Et in civitate hac laborantur quecumque necessaria militi, sicud sunt freni, selle, calcaria, enses, arcus, pharetre et similia; et mulieres nobiliter laborant valde de auro et seta. **[3]** Et in montibus huius regionis nascuntur meliores falcones et melius volantes aliis; et sunt minores peregrinis falconibus, et sunt rubei in pectore et sub cauda inter crura; et sunt in tantum volantes quod nulla avis ab eius volatu evadere potest. **[4]** Et ab hac civitate recedendo itur septem dietis per plana continue per civitates et castra et habitationes, et per delectabilia loca plena venationibus, et inveniuntur perdices habundanter. **[5]** Et tunc invenitur maximus mons et descendens, quia bene duobus diebus equitatur continue descendendo, ubi continuo inveniuntur diversi fructus et in habundantia. Fuerunt enim inde antiquitus habitationes, sed ad presens habitatur locus ille a pastoribus et bestiis. Et a civitate *Cremam* usque ad hunc descensum est tantum frigus in yeme, quod vix potest quis evadere eciam cum multis pellibus et pannis.