**Fr1, 35**

Ci dit le .XXXV. chapitre d’une cité qui a non *Camady*.

**[1]** Quant on chevauche ces .II. journees a declin, si trueve on un grant plain et, au commencement de ce plain, trueve on une cité qui est appellee *Comady*, qui jadis fu moult grant cité et noble; mais orendroit ne vaut pas tant, car *Tartars* d’autre païs l’ont [damagie] par pluseurs foiz. **[2]** Et sachiez que cest plain que je vous di est moult chaut lieu. **[3]** [Et] ceste province que nous commençons ores, si est apelez *Reobarles*.

**[4]** Lor fruis sont dates et pommes de paradis et autres fruis assez, [lesquels] ne sont en [nostres lieus frois]. **[5]** Et a ce plain a une generation d’oisiaus que l’en apele francelin, qui sont devisé aus autres francolins du monde, car il sont blanc et noir et les piez et le bec ont vermeil. **[6]** Les bestes sont aussi devisees. **[7]** Et vous dirai du buef premierement. **[8]** Il sont [moult grans et touz blanz comme nois]; le [poil] ont petit et plain, et ce avient pour le lieu qui est chaut. **[9]** Il ont les cornes courtes et grosses, non aguës. **[10]** Entre les espaulles ont une boce roonde et haut[e] bien .II. paumes. **[11]** Il sont la plus belle chose a veoir du monde et quant il les chargent, il se couchent comme chameus, et puis se lievent avec leur charge, car ce sont moult fors bestes. **[12]** Encore sont moutons aussi granz comme asnes et ont la queue aussi grant et aussi grosse, que bien poise .XXX. livres; il sont moult bel et gras et bons a mengier.

**[13]** En ce plain a pluisours chastiaus et viles qui ont lors murs de terre haut et gros a deffendre soi des *Tartars* qui y sont assez, et les apelent *Caraonas*. **[14]** Pour quoi ont il ce non? **[15]** Pour ce que leur meres sont indiennes et leur peres *tartars*. **[16]** Et sachiez [que] quant ces *Caraonas* veulent coure le pays et rober, si font par enchantement, par oevre [dyabolique], tout le jour devenir oscur, que a paines voit on son compaignon pres de lui; et ceste occurté dure .VII. journees de lonc. **[17]** Il sevent moult bien le païs et chevauchent l’un pres de l’autre et sont aucune foiz .X. mile, tel foiz plus ou mains, si que ilprendent tout le plain. **[18]** Et touz ceuz qu’il truvent em plain hors de vile ou [de] chastel sont pris, qu’il n’en puet eschaper ne homme ne femme ne bestail. **[19]** Et puis qu’il ont pris tout, il occient les hommes viellars, et les jones et les femmes vendent par autres païs pour esclas, si que il destruient moult la contree et l’ont presque toute deserté.

**[20]** Leur roys est apelez *Nogadar* de ses males gens. **[21]** Et cestui *Nogadar* ala a la court de *Ciagacy*, qui estoit frere charnel au *Grant Caam*, avec lui bien .X.M. hommes a cheval de sa gent, et demouroit avec lui pour ce que son oncle estoit. **[22]** Et demourant o lui, s’apensa celui *Nogadar* une grant felonnie et vous dirai comment. **[23]** Il se parti de son oncle, qui en la *Grant Ermenie* estoit, et s’en afuy avec une quantité de gent a cheval, qui moult estoient cruel, et s’en passa parmi *Badasiam* et par une autre prouvence qui s’apelle *Pallay* et par une autre qui [a a non] *Chesiemar*, et iluec perdi maintes de ses gens et de ses bestes, pour ce que les voies sont estroites et mauvaises. **[24]** Et quant il ot toutes ces provinces princes, il entra en *Ynde*, en la contree d’une prouvence qui est apelee *Dalivar*, et prist la cité qui est moult noble, qui a a non aussi *Dalivar*, et demoura en cele cité et par celui regne que il toli au roy qui estoit de cele province, qui avoit non *Asidin Soldar*, qui moult estoit granz et riches. **[25]** Et iluecques demouroit *Nogadar* avec son ost, qui n’avoit paour de nului et fait guerre a touz les autres *Tartars* qui entour sa terre demeurent.

**[26]** Or vous ai conté de ces males gens et de leur afaires, si vous [di] que mesires *Marc Pol* meïsmes fu pris [de] cele gent en cele oscurté; mais si comme Diex vout, il se bouta el chastel qui pres d’iluec estoit, qui a a non *Cahosabuy*, et perdi toute sa compaignie, qu’i n’eschapa avec lui que .IIII. personnes.

**[27]** Or vous ai conté si comme il avint, si yrons avant et vous conterons des autres choses.