**Fr2, 35**

Ci dist d’une cité qui a non *Camadi*. .XXX.V.

**[1]** Et quant l’en a chevauchié ces .II. journees a declin, si treuve l’en .I. grandisme plain et, au commencement de ce plain, a une cité, qui est *Camadi*, qui jadis fu moult |14a| grant cité et noble, mes orendroit ne vaut pas tant car *Tatars* d’autre païs l’ont damagié pluseurs foiz. **[2]** Et sachiez que cest plain que je vous di est en moult haut lieu. **[3]** Et ceste province, que nous commen[ç]ons ore, si est appellee *Beobarles*.

**[4]** Leur fruiz sont dates et pommes de paradis et autres fruiz assez, lesquelz ne sont en autre lieu froiz. **[5]** Et en ce plain a une generation d’oiseaus, qui s’appellent francolin, qui sont comperes as autres francolins du monde, car il sont noir et blanc mellé et les piez et le bec ont vermeil. **[6]** Les bestes sont ainsi devisees; et vous dirai du buef premierement. **[7]** Il sont moult grans et touz blans comme noif; le pié ont petit et plain, et ce avient pour le lieu qui est chaut; il ont les cornes courtes et grosses, non agües; entre les espaules ont une boce reonde et haute bien .II. paumes; il sont la plus bele chose a veoir du monde; et quant il les chargent, si se couchent com le chameu, et puis se lievent avec leur charge qui est moult grant, car il sont moult fors bestes. **[8]** Encore ont moutons grans comme asnes, et ont la queue si grant et si grosse que poisse bien .XXX. livres; il sont moult beaus et cras et moult bons a mengier.

**[9]** En cest plain a pluseurs chastiaus et villes qui ont leur murs de terre haus et gros a desfendre soy des *Carriax*, de quoy il y a |14 b| assez, et les apellent *Caraonas***. [10]** Et pour quoy il ont ce non? Pource que leurs meres sont indienes et leur peres *tatars*. **[11]** Et sachiez que quant les *Caraonas* veulent courre par le païs et rober le, si font, par leur enchantemenz de dyables, tout le jour devenir obscur, si que a paines voit on son compaignon pres de lui. **[12]** Et ceste obscurté font bien durer .VII. jornees de lonc. **[13]** Si sevent moult bien le païs et chevauchent l’un pres de l’autre, et sont aucune foiz bien .X.M, tel foiz plus et tel foiz mains: si que il pren‹nen›t tout le chemin, et touz ceuls que il treuvent en plain hors de ville ou de chastiau est pris, que il ne puent eschaper, ne home ne fame ne bestes. **[14]** Et quant il les ont pris, touz les hommes viellars occient, et joennes et les fames vendent par autre païs pour esclas: si que il damagent moult la contree et l’ont toute presque deserté.

**[15]** Leur roy est appellez *Nogodar* de ces males genz. **[16]** Et cestui *Nogodar* ala a la ‹cort› de *Ciagaci*, qui estoit frere charnel au *Grant Kaam*. **[17]** Bien avoit .X.M. hommes a cheval de sa gent. **[18]** Et demouroit o lui, pource que son oncle estoit. **[19]** Et en demourant o lui, si pensa, ce *Nogodar*, une moult grant felonnie. **[20]** Vous dirai comment. **[21]** Il se parti de son oncle, qui en la *Grant Hermenie* estoit, et s’en foui avec une grant quantité de gent a cheval, qui moult estoient cruel, et s’en passa par *Badaciam* et |14c| par une autre province, qui s’appelle *Pasiadi*, et par une autre qui a non *Ariora Chiesiema*. **[22]** Et illec perdi maintes de ses gens et de ses bestes, pource que les voies sont estroites et mauveses. **[23]** Et quant il ot toutes ces provinces prises, il entra en *Ynde* en la fin d’une province qui est appellee *Dalivar* et prist la cité, qui est moult noble, qui aussi a non *Dalivar*. **[24]** Et demoura en cele cité et par celui regne que il toli au roy, qui estoit de celle province, qui avoit a non *Asidin Soldan* qui moult estoit grans homs et riches. **[25]** Et illec demoura *Nogodar* avec son ost, qui n’ot paour de nulli et fait guerre a touz les autres *Tatars* qui entour sa terre demeurent.

**[26]** Or vous ai conté de ces males gens et de leur afaires, et si vous di que messires *Marc Pol* ‹fu› pris de celle gent en celle obscurté, mes, si comme Dieus voult, fuÿ et se bouta en .I. chastel qui pres d’illuec estoit, qui a a nom *Conosalmy*, et perdi toute sa compagnie, que n’eschapa avec lui que .VII. personnes.

**[27]** Or vous ay compté si comme il avint; si irons avant et vous conterons des autres choses.