**L, 29**

De civitate *Camandi*.

**[1]** In fine vero dicti descensus, quem diximus duorum dierum, est civitas magna dicta *Camandi*, que olim fuit longe maior; et est in principio cuiusdam planiciei magne que est valde concava et depressa. **[2]** Et est hec provincia quam modo incipimus dicta *Reobar*. **[3]** Fructus harum gentium sunt dactili, poma paradisi, pistachi et alii quam plures fructus, quibus carent frigida loca nostra. **[4]** Et in hac planicie est species quedam avium, dicta ‘francholini’, qui sunt diversi a francholinis aliarum partium: sunt enim albi et nigri coloris mixtim, et habent pedes et rostrum rubeos. **[5]** Quadrupedia similiter diversificata habent. **[6]** Boves enim eorum sunt maxime totaliter albi ut nix; pilum vero habent parvum et planum – quod accidit occasione caliditatis loci –, et cornua habent brevia et grossa et non acuta; et inter spatulas habent gibbum rotundum altum bene duobus palmis, et sunt pulcra valde animalia ad videndum. Et cum onerari debent, se flectunt ut moris est camelorum; et honerati surgunt, et ferunt eorum onera multum bene: sunt enim valde fortes. **[7]** Et habent arietes magnitudinis asinorum, et habent caudam tante grossitudinis et latitudinis quod sunt ponderis librarum circa .XXX. Sunt enim grossi ‹valde› et pulchri, et pingues et boni ad commedendum. **[8]** In hac planicie sunt quam plures civitates et castra, habentia muros grossos ‹et› altos a terra, ut tute se conservent a gentibus dictis *Caraunas*. Que ‹gentes› ideo sic dicuntur quia eorum patres sunt *Tartari* et eorum matres Indiane. Et hee gentes sepe currunt et depredantur hanc contratam; sed cum hec facere ‹volunt›, suis incantationibus et artibus mutant clarum diem in modum noctis obscure, et faciunt obtenebrari ‹in› tantum quod parum potest quis longe videre – et hanc talem obscuritatem faciunt apparere |5bis| circhum circa bene .VII. dietis longe. Et tunc ipsi, qui bene noverunt contratam, incedunt simul aliquando bene .Xm., et capiunt animalia et homines et quecumque volunt; verum quod omnes senes occidunt; iuvenes verum conservant, pro servis vendunt. **[9]** Et ab hiis gentibus in talibus obscuritatibus fere captus fuit dominus *Marchus Paulo*, sed fugit in castrum quoddam dictum *Canosalmi*. Plures tamen de eius societate remanserunt capti.