**VA, 22**

Della grande desexa et del pian dove è grandisimi boi e moltoni.

**[5]** Quando l’omo è disexo quelle do zornate che ò dite de sopra, trova una grandenisima pianura, e [al] chomenzamento de quel pian è una zità che à nome *Chomandi*, la qual fu ‹per› anticho tenpo molto nobille e grande, ma ora nonn è chusì: perché i *Tartari* d’altro paixe li àno fato spesse fiate gran dalmazo. **[6]** Quello piano è molto chaldo luogo. **[7]** La provinzia à nome *Irobarle*; soi fruti sono datali e pomi del paradixo e pistachi, e trova-sse altri fruti assai, i qual non se trova in nostre chontrade per la fredura ch’è in le parte de zia. **[8]** In questo piano è una zenerazion d’oxelli che sono apellati francholini, ch’è molto divixati da questi de nostra parte. **[9]** Egli sono negri e bianchi mesedatamente, e àno rossi li pie’ e ’l becho. **[10]** Le bestie de quella contrà altrosì sono molto deuixati dali nostri: inprimamente i buò sono grandisimi, tuti bianchi chomo neve, lo pello pizollo e piano, le chorne churte e grosse et sono achute; entro le spalle àno un g[o] nbo ritondo alto ben do spane: elli èno ben la plui bella cossa del mondo da veder. **[11]** E quando egli i vuol chargar, i se inzenochia in tera chome fano i ganbelli, e quando egli sono chargadi, sì se lievano in pie’ e portano molto ben el pexo sì che i sono forti ol|tramodo |14v|. **[12]** El ge n’è moltoni molto grandi chome axeni, e àno la choda sì grossa e sì larga ch’ella pexa ben XXX livre; e sono molto grassi et èno tropo boni da manziar.

**[13]** In questo piano è molte zità e chastelle che àno le mure de tera alti e grossi perché ’li se posano defender dalla malla zente che sono in quelle parte, che vano robando el paixe e fazando gran dani. **[14]** E fì chiamà quella malla zente *Charoonasi*: ‹l›oro mari ‹sono› d’*India* e gli par‹i› èno pur *Tartari*. **[15]** E quelli *Charoonas*, quando i vono chorer la contrà per robare, egli fano, per inchantamento e per opera de diavoli, che ’l tenpo chiaro se oschurisse sì chome el fosse de note, sì che l’omo non pò vedere da lonzi se non pocho; e questa oschurità fano durare sete dì. **[16]** E sano molto ben i pasi: e loro chavalchano uno a pe’ del’altro; e sono alle fiate ben Xm, sì che i fano sì longa schiera ch’el non pò passar niuno che non sia prexo, perché ’li prendeno chotanto tereno che niuno non pò schanpar per quel piano. **[17]** Quando i fano questa cotal chavalchata, e prendeno homeni e bestie. **[18]** E quando i àno prexi li homeni, egli alzideno i vechi, e i gioveni vendeno per schiavi. **[19]** Lo re loro è apellato *Negodar*. **[20]** Questo *Negodar* andò alla chorte de *Cigati*, ch’era fradel charnal del *Gran Chaan*, e andò ben con Xm homeni de soa zente. **[21]** E stete uno tenpo in sua chorte e po’ se partì della chorte de *Chiagati* chon gran zente, e quella zente che andò con lui era chrudelisimi e felloni, e andò in *Armenia Mazior*. **[22]** E passò questo *Negodar* chon quella malla zente per *Baldaxia* e per un’altra provinzia che à nome *Paserai* e per ‹una› che è apellata *Arionichisorennor*, e glì perse molto de soa zente e de suo’ bestie, perché le vie erano strete e malvaxie. **[23]** Quando el ave prexe tute queste provinzie, el intrò in *India* in chonfine d’una provinzia ch’è apellata *Dilvar*. **[24]** E prexe una bona cità che à nome *Dilvar* e demorà in quella zità per lo regniame ch’el tolsse a uno re, lo qual era mo[l]to ‹richo›. **[25]** Ed è in sì forte contrà ch’el non à paura de niun, nì lu nì soa zente; e fa guera a tuti gli altri *Tartari* che abitano intorno a lui.

**[26]** Or ve ò chontado de quel piano e de quelle zente che fa vegnir la oschurità per robar. **[27]** E sì ve digo io, *Marcho*, ch’e’ fu’ una fiada in grande pericolo d’eser prexo da quella zente in quella oschurità, ma e’ schanpì a uno chastello che era lì apresso avea nome *Chalosebini*, ma piuxor dei mie’ conpagni fono prexi, e tali morti e tali fono venduti.