**Fr1, 36**

Ci dit le .XXXVI. chapitre encore de la grant decline et de la cité et des hommes [de] *Cormes*.

**[1]** Il est voir que cest plain dure vers miedi bien .V. journees, et puis se trueve une autre clinee qui dure bien .XX. milles, qui est moult mauvaise voie et perilleuse, car il y a de mauvaises gens et robeours. **[2]** Et quant on a descendu ceste valee, si trueve l’en un autre plain moult biau, qui s’apele le *plain de Fornose*. **[3]** Il dure .II. journees de lonc et y a belles rivieres, si a dates assez et assez d’autres fruis. **[4]** Encor y a de moult de manieres d’oisiaus, que nous ne savons nommer.

**[5]** Et quant on a chevauchié ces .II. journees, si trueve on la *mer Osiane*. **[6]** Et sus la rive a une cité, qui est appelee *Cormes*, laquele a port. **[7]** Et vous di que les marcheans y viennent d’*Ynde* avec leur ne[s] chargies d’espiceries et de perrerie et de peles et de dras de soie et dorez et de dens d’olifans et d’autres pluisours marcheandises et si les vendent aus marcheans, qui puis les portent par universe monde, vendant aus autres marcheans. **[8]** Elle est vile de moult grant marcheandise. **[9]** Elle a souz soi citez et chastiaus assez, mais elle est chief du regne. **[10]** Li roys a non *Ruemedan Ahommés*. **[11]** Il y a moult grant chalour pour le soleil et est enferme terre; et se aucun marcheant [d’autre pays] y muert, li roys prent tout le sien.

**[12]** En cele terre se fait le vin de dattes avec espices, [qui] est moult bon. **[13]** Et quant aucuns em boit, qui n’en est acoustumez, il le fait moult aler a sele et bien espurgier, si que depuis il li fait grant bien et engraisse. **[14]** Et quant il sont malade, si mengüent char et pain de fourment. **[15]** Et qui mengast pain et char quant il fust sainz, si [cherroit] malades; mais il mengüent, quant il sont sain, dates et poisson salé –  c’est [tons] – , et ciboles; et ainssi usent telz viandes pour estre sain.

**[16]** [Leurs] nez sont moult mauvaises et em perissent assez, pour ce que elles ne sont clouees de clous de fer, mes sont cousues de fil que il font d’escorches d’arbres de nois d’Ynde, car il font batre les escorces et deviennent comme poil de crin de cheval, de quoi il font fil et en cousent leur nez. **[17]** Il dure assez et ne se gaste a l’yaue de la mer, mais a une fortune ne puet durer. **[18]** Il portent un arbre et une voile et un timon; et [ne] font couverture, mais quant eles sont chargiees, si [cuevrent] la marcheandise [de] cuirs et sus les cuirs metent chevaus que il mainent vendre en *Ynde*. **[19]** Il n’ont point de fer por faire clous, et pour ce font il pitons de fust, de quoi il clouent leur nez et puis les cousent avec le fil, si que je vous ai dit dessus. **[20]** Si a grant peril a nagier en ces nes et em perissent assez, car en celle *mer d’Ynde* fait moult grant tempeste.

**[21]** Les gens sont noir et aourent *Mahommet*. **[22]** Et en esté ne demeurent pas les gens es citez pour le grant chaut qu’il y a, que tuit morroient, mais vont dehors a lors jardins, la ou est la riviere et d’yaue assez. **[23]** Et pour ce n’eschaperoient il, se ce n’estoit ce que je vous dirai. **[24]** Il est voir qu’en l’esté leur vient pluseurs foiz un vent devers le sablon qui est environ ce plain, qui est si [chaut] desmesureement qu’i les ocirroit touz, se ne fust ce que, maintenant [que] sentent venir ce vent chaut, il entrent en l’yaue jusques a la gorge et y demeurent jusques tant qu’il passe.

**[25]** Il semment le forment et les blés et l’orge [ou] mois de novembre et l’ont recueilli partout en mars; et ainssi devient de touz les fruiz, car il les ont touz du mois de mars. **[26]** Il n’ont nule herbe vert, fors que les dates, qui lor durent [jusque en may]. **[27]** Et tout ce avient pour la grant chaleur qu’il y a, qui tout seche. **[28]** Leur nes ne sont pas [empiecees], mais il les oingnent d’uile de poisson.

**[29]** Et quant aucuns muert, il en font moult grant duel, car il le pleurent bien .IIII. anz, et au mains chascun jour il font une fois le duel et si s’assamblent parens et amis et voisins touz ensamble a faire ce duel: il font granz cris et granz plours.

**[30]** Or laisserons de ceste gent; nous ne vous conterons ore pas du fait d’*Ynde*, mais quant temps et lieus en sera, ainz tournerons par tramontane por conter de cele province et retornerons par une autre voie a la [devant dite cité de *Creman*], por ce qu’en ces contrees dont je vous veul conter, ne s’en puet aler se non [par] la dite cité de *Creman*. **[31]** Et sachiez que le [roy *Ruemedan] Acomat* de *Cormes*, dont nous partimes ores, est homme de ce roy de *Creman*.

**[32]** Et au retour de *Cormes* a *Creman* a moult de biaus bains naturel chaut, [et y a mout biaus plains], et est pleniere, et si trueve on citez assez et fruis assez et grant marchié de toutes viandes et [dates] en habondance. **[33]** Le pain de fourment est si amer que nul n’en puet mengier se il n’en est acoustumé, et si avient [pour ce que] les yaues sont moult ameres. **[34]** Les bains que je vous ai dit sont moult vertueus, car il garissent de roigne et de pluseurs autres maladies.

**[35]** Or veul commencier a conter des contrees que je nommerai en ce mien livre, devers tramontane, et orrez comment.