**Fr2, 36**

Ci dist encore de la declinee de la cité de *Homos*. .XXXVI.

**[1]** Il est voirs que ‹cest› plain dure vers midi bien .V. journees et puis si treuve l’en une autre clinee, qui dure bien .XX. mile, qui est moult mauvese voie et douteuse, car il y a moult de mauveses gens et robeours. **[2]** Et quant on a descendue ceste valee, si |14d| se treuve on en .I. autre plain moult biau qui s’apelle le *plain de Formose*: il dure .II. journees de lonc et y a belles rivieres; si y a dates assez et assez d’autres fruis; encor y a de moult de manieres d’oisiaus, molt beaus, que nous n’avons pas. **[3]** Et quant on a chevauchié ces .II. journees, si treuve l’en la *mer Osianne*. **[4]** Et sus la rive a une cité qui est apelee *Cormos*, laquelle a port. **[5]** Et vous di que les marchans y viennent d’*Ynde* avec leur nes chargees d’espisserie et de pierrerie et de pelles et de draps de soie et d’or et de dens d’olifans et d’autres pluseurs marcheandises: si les vendens as marchans qui puis les portent par universe monde vendant as autres marchans. **[6]** Elle est ville de moult grant marchandises; elle a souz soi cités et chastiaus assez; mes elle est chief du regne. **[7]** Le roy a non *Ruemedam Ahomet*. **[8]** Il y a moult grandisme chaleur pour le soleil et est enferme terre. **[9]** Et se aucun marchant d’autre païs y muert, le roy prent tout le sien.

**[10]** En ceste terre ce fait le vin de dates avec espices, qui est moult bon. **[11]** Et quant aucuns le boit, si n’en est acoustumez, il les fait moult bien achambre[r] et espurgier, si que depuis il li fet grant bien et engresse. **[12]** Et quant il sont malades, si menjuent char et pain de forment. **[13]** Et qui mengeroit char et pain quant il seroit sains, il charroit malades. **[14]** Mes il |15a| menjuent, quant il sont sain, dates et poisson salé, [c’est toins] et ciboules; et ainssi usent ceste ciboule viande pour estre sains.

**[15]** Leurs nes sont moult mauveses et en perissent assez, pource qu’elles ne sont cloees de fer, mes sont cousues de fil que il font d’escorche d’arbres des nois d’Ynde, car il font batre l’escorce et devient comme poil de cring de cheval, de quoi il font fil et en cousent leur nes. **[16]** Il dure assez et ne se gaste pas a l’aigue de la mer, mes a une fortune: ne puet durer. **[17]** Il portent .I. arbre et une voile et .I. timon, et ne vont couvertes fors quant il sont chargiees. **[18]** Si queuvrent la marchandise de cuirs, et sus les cuirs metent les chevaus que il portent vendre en *Ynde*. **[19]** Il n’ont neënt de fer pour faire clos; et pour ce font il chevilles de fust, de quoi il cloent leur nes, et puis les cousent avec du fil que je vous ai dit dessus, si que c’est grant peril a aler en ses nes, car il en perist assez: car en cele *mer d’Inde* fet moult grant tempeste pluseurs foiz.

**[20]** Les genz sont noirs et aourent *Mahomet*. **[21]** Et si ne demeurent pas les gens es cités pour la grant chaleur qui y est, car tuit morroient; ains vont dehors en leur jardins ou il a rivieres et aigues assez. **[22]** Et pour tout ce n’eschanperoient il, se ne fust ce que je vous dirai. **[23]** Il est voirs que pluseurs foiz, l’isté, leur vient un vent |15b| par devers le sablon qui est environ ce plain, qui est si ‹c›haut desmesureement qu’il les occiroit touz, ce ne fust que, maintenant qu’il sentent que cel vent chaut vient, il entrent dedens l’aigue jusques a la goule et demeurent dedens jusques a tant qu’il soit passez.

**[24]** Il sement leur forment, et leur orge et les autres bles, ou mois de novembre, et le recueillent ou moys de mars. **[25]** Il n’ont nulle herbe vert, fors les dates qui leur durent jusques en may. **[26]** Et tout ce avient pour la grant chaleur qui y est, qui tout seiche.

**[27]** Leur nes n’en sont pas aussi empirees,car il les oignent d’uile de poisson.

**[28]** Et quant aucuns muert, il en font moult grant duel, car il le pleurent bien .IIII. ans, et, au mains chascun jour une foiz, font le duel, et s’assemblent et parens et amis et voisins touz ensemble a fere ce duel, de quoy il font grans cris et grans plours.

**[29]** Or lessons de ceste terre; et ne vous conterons pas ore du fait d’*Ynde*, mes, quant lieus et temps en sera, nous le vous conterons ‹...› par tremontaine pour conter de celle province et retournerons par une autre voie a la devant dite cité de *Creman*, pource que en celle contreee dont je vous vueil conter l’en ne puet aler se non par ladite cité de *Creman*. **[30]** Et sachiez que le roy *Ruomedam Acromat* de *Cormot*, dont nous partimes, est homme de cest roy de *Creman*. **[31]** Et |15c| au retour de *Quermos* a {a} *Creman* a moult bains naturelment chaus, et est pleniere; et si treuve on citez assez et fruiz assez et grant marchié de toutes viandes, et dates en habondance. **[32]** Le pain de forment est si amer que nus n’en puet mengier se il n’en est acoustumez: et ce avient pource que les aigues sont moult ameres. **[33]** Les bains que je vous ai dit sont moult vertueus, car il garissent de roigne et de pluseurs autres maladies.

**[34]** Or vous commencerai a conter les contrees, que je vous nommerai en ce nostre livre, devers tremontaine. Et ore commence.