**L, 30**

De alio magno descensu, et de civitate *Camandi*.

**[1]** Planities hec, quam modo nominavimus, durat versus meridiem .V. dietis, et tunc invenitur alius maximus descensus; oportet enim bene continue descendere bene .X. miliaria mali itineris, et tunc invenitur alia planities pulcra valde dicta *Planum Formose*; et durat duabus dietis. **[2]** Et sunt ibi pulcra flumina, et dactili multi; et aves multe: francholini, papagalli et quam plures aves dissimiles a nostris multum. **[3]** Et in fine harum duarum dietarum invenitur *Occeanum Mare*, in cuius ripa est civitas dicta *Cormos*, que optimum habet portum. Ad hanc civitatem et portum conveniunt de *India* quam plures mercatores, et ab inde indica mercimonia quasi per omnem spanduntur terram; et in hac civitate maxima fiunt mercimonia. Et ipsa est capud regni, et habet multas sub se civitates; et est ibi maximus calor et infirma contrata. **[4]** Et in hac regione fit vinum ex dactilis, et est multum bonum; sed insueto‹s› facit quam plurimum assellare in primo, deinde vero ipsos impinguat et conservat. **[5]** Non utuntur huiusmodi gentes cibariis nostris: quique enim utuntur carnibus et triticeo pane infirmantur ut plurimum. Ad hoc autem ut se sanos conservent, commedunt dactilos et pisces salitos, scilicet tunnos et cepas. **[6]** Eorum naves sunt debiles et periculose valde, qua de causa multociens naufragium paciuntur, quia carent ferro: non sunt clavis ferreis confixe sed ligneis, et sunt consute filo quod faciunt ex corticibus nucum Indie, quod filum non leniter ‹cor›rumpitur ab aqua salsa sed durat tempore longo; neque eciam has naves pice bituminant, sed eas oleo cuiusdam piscis inungunt. **[7]** Et habent hee naves arborem unam, et velum et temonem unum, et carent coopertura: cohoperiunt enim mercimonia coriis animalium **[8]** Hee gentes sunt nigre, adorantes *Machomet*. **[9]** Estate vero tantum habent calorem quod nullatenus possunt vivere in civitate, sed in eorum viridariis circa civitatem manent, ubi sunt flumina et aque multe. **[10]** Est tamen multociens in estate quod flat ventus quidam a parte arene, que est circha supradictum planum; qui ventus est tam excellentis caliditatis quod occideret leviter gentes, nisi subito intrarent aquas cum hoc evenire comprehendunt. **[11]** Seminant segetes suas mense novembris, ipsasque colligere compleverunt toto mense marcii, et similiter reliqui fructus mense marcii finiuntur; et ex tunc non inveniretur virens aliquod super terram, nisi forte dactili: durant enim usque ad mensem madii. Hec vero eveniunt estu nimio, omnia desiccante. **[12]** Multum de eorum mortuis hee gentes pie condolent, et maxime mulieres. ‹De› virorum enim morte bene quatuor annis, diebus singulis semel ad minus in die, cum parentibus et vicinis pie plorando, tristantur.