**Fr1, 37**

Ci dit le .XXXVII. chapitre comment l’en trueve anuieuse voie et moult de desers.

**[1]** Quant l’en se part de ceste cité de *Craman*, on trueve bien .VII. journees de male voie et vous dirai comment. **[2]** Il y a [.III.] journees que l’en ne trueve yaue se poi non, et cele que l’en trueve est amere et [vert] et salee, si que nus ne la porroit boire; et qui en buveroit une goute, si le feroit aler de route a sele bien .X. foiz; et ce fait [sel] que l’en trueve en ces rivieres, si que nul n’en ose mengier, que qui en mengeroit, si le feroit aler a chambre trop, si qu’il i couvient porter yaue tant c’on ait alé [ces] .III. journees, pour les gens, mais as bestes couvient il avoir de cele mauvaise yaue, car il n’ont autre [et il en boivent pour] la grant soif qu’il ont, si que celle yaue [les]] fait espurgier que aucune foiz en muerent.

**[3]** Et encore en ces .III. journees n’a nule habitations, mais est tout desert et grant secheresse. **[4]** Bestes sauvages n’y a point, car il ne trouveroient que mengier. **[5]** Aprés ces .III. journees de desert, si retrouvon un autre desert qui dure .IIII. journees et est ausi de la maniere a l’autre, sanz ce que l’en y trueve asnes sauvages. **[6]** Et au chief de ces .IIII. journees de desert, fenist le regne de *Creman* et trueve l’en une cité qui a non *Cabanant*.