**Fr2, 37**

Comment l’en treuve aniouse voie et moult deserte. .XXXVII.

**[1]** Quant l’en se part de celle cité de *Creman* on treuve bien .VII. journees de moult aniouse voie, et vous dirai comment. **[2]** Il y a .III. journees que l’en n’y treuve aigue se poy non; et celle que l’en treuve est amere et vert et si salee que nul ne la pourroit boire; et qui en buvroit une goute, si le feroit aler de route bien .X. foiz a chambre. **[3]** Et si y a sel que on treuve en ces rivieres que nuls n’en ose mengier, que, qui en mengeroit si le feroit aler a chambre trop. **[4]** Si que il couvient porter yaue, tant comme durent ces .III. journees, por les gens. **[5]** Mes aus bestes convient il boivre de cele mauvaise yaue, car il n’ont autre; et eles en boi|vent |15d| pour la grant soif qu’eles ont: si que celle yaue les fet si espurgier que aucune foiz en muerent. **[6]** Et en toutes ces .III. jornees n’a nulle habitation, mes est tout desert et grant secherece. **[7]** Bestes sauvages n’y a nulles, car elles n’i trouveroient que mengier.

**[8]** Aprés ces .III. journees de desert, si treuve l’en .I. autre desert qui dure .IIII. journees, et aussi est de la maniere de l’autre, sanz ce que on n’y trouve oes sauvages. **[9]** Et au chief de ces autres .IIII. journees de desert fenist li regnes de *Creman* et treuve l’en une cité qui a non *Cabanant*.