**Fr1, 39**

Ci dit le .XXXIX. chapitre comment l’en trueve un desert.

**[1]** Quant on se part de ceste cité de *Cabanant*, si trueve l’en un desert qui bien dure .VIII. journees, ouquel a grant secheresce et n’i a fruit ni abre et les yaues [sont] mauvaises et ameres et si couvient porter viandes et yaues, sanz ce que aus bestes couvient boire de cele mauvaise yaue, mais il la boivent a envis, qu’il ne pueent autre avoir pour le soif.

**[2]** Au chief de ces .VIII. journees, si trueve l’en une province qui a non *Conacarin*. **[3]** Il y a chastiaus et citez assez et est en le confine de *Persie*, vers tramontane, et y a un grant plain en qui est l’*Arbre Seul*, que nous appelons l’*Abre Sec* et vous dirai comment il est fait. **[4]** Il est moult grant et gros et ses escorches sont d’une part vert et de l’autre blanche et [fait rici] ainssi comme chastains, mais il est vuit dedenz; il est jaunes comme [buis] et [mout fort]. **[5]** Et n’a nul arbre pres a mains de .C. milles, mais que d’une part y a arbres bien a .X. milles. **[6]** Et iluec dient ceulz de cele contree que la fu la bataille d’*Alixandre* et de *Daire*.

**[7]** Les viles et les chastiaus ont grant habondance de toutes choses et belles, car le paÿs est trop bien complectionez, ne chaut ne froit. **[8]** Les gens aourent tuit *Mahommet*. **[9]** Il y a moult de beles gens et proprement les femmes sont outre mesure belles.

**[10]** Et de ce nous partirons et vous conterons d’une contree qui est appelee *Mulecte*, la ou le *Viel de la Montaigne* souloit demourer avec les *Haçasis*, si comme vous orrez.