**Fr2, 39**

Comment l’en treuve .I. desert. .XXXIX.

**[1]** Quant l’en se part de |16a| ceste cité de *Cabanant* si treuve l’en .I. desert, qui bien dure .VIII. journees, ouquel a grant secherece, ouquel n’a fruit ne arbres et les aigues ‹sont› ameres et mauveses. **[2]** Et si convient porter viande et aigue. **[3]** Mes les bestes convient boivre de celle mauvese yaue, qu’eles boivent moult envis, mes boivre leur escouvient pour la grant soif qu’eles ont.

**[4]** Et au chief de ces .VIII. journees si treuve on une province qui a non *Tonocain*. **[5]** Il y a citez et chastiaus assez; et est en la fin de *Perse*, vers tremontaine. **[6]** Et y a un grandisme plain ou est l’*Arbre Sol*, que {que} nous apelons l’*Arbre Sec*, et vous dirai comment il est fet. **[7]** Il est moult grant et gros et l’escorche est d’une part vert et d’autre blanche; et fet ricy si comme les chast[ain]s, mes il est vuit dedens; il est jaune comme bois et mout fort; et n’a nul arbre pres a plus de .C. mille, mes que d’une part il a arbres bien a .X. mille. **[8]** Et illuec, se dient ceus de celle contree, fu la bataille d’*Alixandre* contre le roy *Daire*.

**[9]** Les villes et les chastiaus ont grant habondance de toutes choses bonnes et belles, car le païs est trop bien compassez, ne n’y a trop chaut ne trop froit. **[10]** Les genz aourent tuit *Mahomet*. **[11]** Il y a moult beles genz et proprement les fames sont outre mesure belles.

**[12]** Et ci nous partirons et vous {dirons} |16b| conterons d’une contree qui est appellee *Mulecte*, la ou le *Viel de la Montaigne* solo‹i›t demourer avec ses *Hasisins*, si comme vous orrez.