**Fr1, 40**

Ci dit le .XL. chapitre dou *Viel de la Montaigne*.

**[1]** *Mulecte* est une contree ou le *Viel de la Montaigne* souloit demourer anciennement et vaut a dire *Mulecte* en françois «dieu terrien». **[2]** Or vous conterons de son afaire selonc ce meïsmes que mesire *Marc Pol* oÿ conter a pluseurs hommes de ces contrees.

**[3]** Li *Viex* estoit apelez en leur langage *Aloadain*. **[4]** Il avoit fait fermer [entre] .II. montaignes, en une valee, le plus grant jarding et le plus bel qui onques fust veus, plains de touz les fruis du monde et y avoit les plus belles maisons et palais qui onques fussent veuz, touz dorez et pourtrais de toutes belles choses moult bien. **[5]** Et si [y] avoit conduis qui couroient de vin et tel de lait et tel de miel et tel d’yaue. **[6]** Et [estoit] plain de dames et de damoiseles les plus belles du monde, qui savoient sonner de tous ynstrumens et chantoient et dansoient moult bien, [que] ce estoit un delit. **[7]** Et lor faisoit entendant le *Viel* que ycel jardin estoit paradis. **[8]** Et pour ce l’avoit il fet de tel maniere que *Mahommet* dist que leur paradis [seroit] biaus jardins et plains de conduis de vin et de lait et de miel et d’yaue, et plain de belles femmes, au delit de chascun en tele maniere con celui du *Viel*. **[9]** Et pour ce croient il que ce soit paradis.

**[10]** En cel jarding [n’entroit] nus, fors ceuz de qui il vouloit faire ses *Haçasis*. **[11]** Il avoit un chastiau a l’entree de cel jardin, si fort que tout le mont ne le porroit prendre et ne pooit on entrer ou dit jardin que par iluec. **[12]** Il tenoit en sa court [joenes enfans] de .XII. anz de sa contree, qui avoient [forme d’estre hommes] d’armes**. [13]** Et leur disoit comment *Mahommet* disoit que leur paradiz estoit de la maniere que je vous ai dit, et ceuz le creoient comme *sarrazin* qu’il estoient. **[14]** Et les faisoit metre dedenz cel jardin a .X. et a .VI. et a .IIII. ensamble en ceste maniere, car il leur faisoit boivre un beverage. **[15]** [Des ce que il l’avoient beu, ils s’endormoient] maintenant, puis les faisoit prendre et metre en son jardin et la s’esveilloient et se trouvoient la.