**Fr2, 40**

Ci devise du *Veil de la Montaigne*. .XL.

**[1]** *Mulecte* est une contree la ou le *Viel de la Montaigne* souloit demourer anciennement; et veult dire *Mulecte* en fran[ç]ois dieus terrien. **[2]** Or vous conterai tout son afaire selonc ce que le dit messire *Marc Pol*, qui l’oÿ conter a pluseurs hommes de celle contree.

**[3]** Le *Veil* estoit apellez en leur language *Aloadin*. **[4]** Il avoit fait fermer entre deus montaignes en une vallee le plus grant jardin et le plus biau qui onques fust veuz, plains de tous fruiz du monde; et y avoit les plus belles mesons et les plus beaus palais qui onques feussent veuz, touz dorés et pourtraiz de toutes les choses moult bien. **[5]** Et si y avoit conduis, qui couroient moult bien, de vin et de lait et de miel et d’aigue; et plain de dames et de damoiselles, les plus belles du monde, qui savoient sonner de touz estrumenz et chanter moult bien; et danssoient, si que ce estoit uns deliz de ce veoir. **[6]** Et leur faisoit entendant, le *Viel*, que ce jardin estoit paradis. **[7]** Et pour ce l’avoit il fait de tel maniere que *Mahomez* dist que leur paradis seroit beaus jardins plains de conduis de vin et de lait et miel et d’aigue, et plains de belles |16c| fames au delit de chascun, en celle maniere con celui du *Viel*. **[8]** Et pour ce croient il que ce fust paradis. **[9]** En cel jardin n’entroit nus homs, se non ceus que il vouloit fere ses *Haisisins*. **[10]** Il avoit un chastel a l’entree de cel jardin, si fort que tout le monde ne le pourroit prendre; et ne pooit on entrer en cel jardin que par illec.

**[11]** Il tenoit en sa court joenes enfans de .XII. ans, de sa contree, qui avoient volenté d’estre hommes d’armes, et leur disoit comment *Mahommet* disoit que leur paradis estoit de la maniere que je vous ai dit; et ceus le creoient com *Sarrasins* le croient. **[12]** Et les faisoi{en}t metre dedens cel jardin par .X. et par .VI. et par .IIII. ensamble en ceste maniere: car il leur fesoit boivre en buvrage de quoi il s’endormoient maintenant; puis les fesoit prendre et metre en son jardin. **[13]** Et quant il s’esveillent, si se treuvent la.