**VA, 28**

De *Mulete*, dove abitava el *Vechio della montagnia*.

**[1]** *Mullete* è una grande chontrata, là ove solea abitar el *Vechio della montagnia* per li tenpi passati. **[2]** Dirò-ve delli fati del *Vechio* sechondo che io, *Marcho*, intixi da molte |16v| giente de quella contrà.

**[3]** Lo *Vechio* era apellato in loro lengua *Alaodin*. **[4]** El aveva fato fare, in una valle ch’è dentro do montagnie, lo plui bel zardino e ’l mazore che fusse mai visto. **[5]** Lì era abondanzia e dilleto d’ogni dellichato fruto, e lì era pallazi belletisimi, tuti depenti e dorati, sì che tropo erano bella chossa. **[6]** Lì era done e donzelle le plui belle del mondo, le qual saveano tute sonare tuti i strumenti e ballare e chantare tropo dellichatamente e meglio che altre femene del mondo. **[7]** Ancora g’era conduti che per tal coreva vino, per tal late, per tal mielle e per tal aqua, e faxeva dire alla sua zente che quel zardino era el paradixo. **[8]** E però l’avea fato fare in cotal maniera, azò che lla soa zente, ‹ch’erano› *saraini*, chredesse ch’el fosse paradixo. **[9]** *Machometo* disse in la soa lezie che quelli che vano in paradixo àno belle femene e trovano flumi de vin et de mielle, e perzò aveva fato fare el zardino a quel modo che aveva dito *Machometo*, e i *saraini* de quelle contrate chredeano fermamente fosse el paradixo. **[10]** In questo zardino el non lasava intrar se non quelli li qual èno *saraxini*. **[11]** E lì era uno chastello alla intrà de quel zardino, sì forte che tuto el mondo non l’averìa prexo.

**[12]** E negun non podeva intrar innel castello né intrar innel zardino per altra via se non per quel chastello. **[13]** Lo *Vechio* tegniva in soa chorte moltitudine de zente e zoveni fina a XX ani, li quali aveano vista d’eser boni per arme. **[14]** Quelli zoveni aldivano spesse fiate lezer la leze de *Machometo*, ove lui disse chomo lo paradixo è fato; e sì chredeano questi zoveni fermamente questa lezie e che questo fosse el paradixo. **[15]** Questi zoveni feva lui meter in lo zardino a quatro, a diexe e a vinti ani, segondo chome ’lo volea. **[16]** El ge feva dar una bevanda per la quale egli se adormentavano inchontinente molto fortemente; e feva-li meter in lo zardino e possa li feva desedare.