**VB, 26**

**[1]** *‹M›uleto* è una chontrada nela qual chome se nara abitava el *Vechio dela Montagna*. **[2]** E per dirve quel in quelle contrade del *Vechio* se raxona et chome da molte persone io ò intesso, el *Vechio* in soa lengua fia apellado *Alaodin*, el qualle *Veio* avea fato fra do montagne uno nobellissimo et deletevelle çardino, pieno de nobellissimi fruti et atorno de nobelissimi palasi et stancie. **[3]** Et in questi suo’ abituciun et çardini ve era tuti i dilleti et piaceri se podese avere: avea fato per conduti chorer fontane de miel, late, vino et aqua, et qui ave posto molte liçadre e belle done amaistrade de tuti strumenti e chanti e molto ate a tuti singular piaçeri. **[4]** Questo *Vechio* dava ad intendere ai suo’ questo era el Paradiso chome *Machometo* i avea dito, che quei faria la soa volontade troveria fiumere de vinno, late, miel et aqua et femene di gran diletacione. **[5]** Et questo el feva per indur i çoveni a far far la soa voluntade per eser posti nel Paradisso de tanti piaceri. **[6]** Et avea questo vegio uno chastello in quella montagna fortissimo et inespugnabelle **[7]** Et quando el vollea far morir algun segnor, i ffese guera o fosse suo inimicho, l’oservava questa maniera: che l’avea ussato tuor alla fiada d’i çoveni, et a quelli faxea darge bevande a bere che i sse adormentavano, et adormentati lo i faxea meter nel sopradito çardino; e svegliati trovasse eser apresso queste belliseme çovene in çoia et chanti; bevevano vino quanto i volevano e llate e melle, pareva a questi esser nel paradiso e con grandissimo piacere i ve stevano.