**Fr1, 41**

Ci dit le .XLI. chapitre comment le *Viex* fait parfais ses *Haçasis*.

**[1]** Et quant il se truevent laiens et se voient en si biau lieu, il croient estre en paradis vraiement. **[2]** Les dames et les damoiseles les soulacent touz jours a leur volenté si que ces jones ont ce que il veulent et jamais a leur volenté n’en istront de laiens.

**[3]** Le seignour *Viel* que je vous ai dit si tient sa court [noble et grant] et fait acroire a cele simple gent [qui li est entour] que il [est un] grant prophete, et ainssi le croient tuit certainement.

**[4]** Et quant il veult envoier aucun de ses *Haçasis* en aucun lieu, si li fait donner le bevrage a aucun de ceuz du jardin et le fait porter en son palais. **[5]** Et quant il est esveilliez, si se trueve hors de son paradis, en ce chastel, dont il a moult grant merveille, et n’en est pas trop [aise]. **[6]** Li *Viex* les fait venir devant lui, et il s’umelient moult devant lui comme ceuz qui cuident qu’il soit grant prophete. **[7]** Il leur demande dont il viennent. **[8]** Il dient que il viennent de paradis et dient bien que il est tel comme *Mahommet* dist en leur loy. **[9]** Et li autre qui ce oient et qui n’en ont point veu si sont moult en grant d’aler y.

**[10]** Et quant il veult faire ocirre une grant personne, si leur dit: «Alez, s’ociez tele personne. **[11]** Et quant vous serez retournez, je vous ferai porter par mes angles en paradis. **[12]** [Et se vous morez la, je manderai a mes angles que il vous portent arrieres en paradis.]» **[13]** Et ainsi leur faisoit acroire tant qu’il faisoient son commandement, qu’il ne laissoient pour nul peril, pour le grant talent que il avoient de retourner arrieres en son paradis. **[14]** Et par ceste maniere, faisoit il ocirre touz ceuz que il lor commandoit. **[15]** Et pour doute que li seignour avoient de lui, si li faisoient treü pour avoir pais et amistié a lui.