**Fr2, 41**

Comment le *Viel* fet parfez ses *Hasisins*. .XLI.

**[1]** Quant il se treuvent leens et il se voient en si beau lieu, il cuident estre en paradis vraiement. **[2]** Les dames et les damoiseles les soulagent touz jours a leur volenté ‹...› n’istroient da laiens. **[3]** Le seigneur *Viel*, que je vous ai dit, si tient sa court noble et grant et fait acroire a cele simple gent qui li est entour que il est un grant prophete: et ainsi le croient certainement. **[4]** Et quant il veut avoir de ses *Hasisins* pour envoier les en aucun lieu, si leur fait donner de |16d| ce buvrage a aucun qui sont en cel jardin et si le fait porter en son palais. **[5]** Et quant il est esveilliez, si se treuve hors de son paradis en ce chastel, de quoy il en a moult grant merveille et n’en est pas trop aise. **[6]** Le *Viel* le fait venir devant lui et si s’umilie moult vers lui, comme celui qu’il croient qu’il soit vrais prophetes. **[7]** Et il leur demande dont il viennent. **[8]** Et il dient que il viennent de paradis, et dient que il est tel comme *Mahommet* dist en leur loy. **[9]** Et li autre qui ce oient et ne l’ont veu, si y ont grant volenté d’aler.

**[10]** Et quant il veut faire occirre un grant seigneur, si leur dist: «Alez et occiez tel personne. **[11]** Et quant vous serés retournez je vous ferai porter a mes angles en paradis. **[12]** Et se vous morez la, je manderai a mes angles qui vous porteront arrieres en paradis». **[13]** Et ainsi leur fasoit acroire de quoi il fesoient tuit son commandement, qu’il ne lessoient pour nul peril, pour le grant talent que il avoient de tourner arriere en son paradis. **[14]** Et par ceste maniere faisoit le *Viel* occirre touz ceus que il leur commandoit. **[15]** Et pour doute que les seigneurs avoient dit de lui, si li rendoient treu pour avoir pais a lui et amitié.