**VA, 28**

De *Mulete*, dove abitava el *Vechio della montagnia*.

**[17]** E quando queli zoveni se trovava in quel zardino e vedeano quelle chosse chussì fate chome dixe la lezie de *Machometo*, eli se chredeano esser in paradixo veraxiamente. **[18]** E lle done e lle donzelle, che erano chon loro chontinuamente e tuto el dì, sonavano e chantavano e balavano et erano in continua allegreza, sì che i zoveni ge stavano volontieri che per soa voia mai i non vorìa eser insìti. **[19]** El *Vechio* tegnìa sua corte granda ed onorata, e feva chrede|re |17r| a quella sinplize zente de quella montagnia ch’ello era per tera mente de dio. **[20]** E quando el *Vechio* volea mandar *as‹as›eni* e far alzider alchun homo, el i feva dar la bevanda de far adormentar a chotanti de quelli zoveni e, dormentati, li feva portar suxo lo palaxo so, che era fuora dello zardino.

**[21]** E quando li erano desedati, trovava-sse fuora del zardino et erano molto dollenti e avevano grande volontà de tornar in quel paradixo. **[22]** E vedendo-sse dal *Vechio*, e ’l *Vechio* i domandava donde egli venìano. **[23]** Egli sì dixeano ch’elli venìa dal paradixo e che veramente quel era el paradixo segondo che dixea la leze de *Machometo*; e dixeano tuto quelo i aveano trovato. **[24]** E i altri, che non g’era mai stati, avea gran dexiderio d’andar-ne; e molti dexideravano de morire per andar-ne.

**[25]** E quando el *Vechio* volea far morir alchun grande segnior, ello provava per li zoveni che erano stati in paradixo, in questo modo: el mandava piuxor de quelli zoveni per la contrà non molto de longo, e comandava-li ch’elli alzideseno alchuno homo ch’el i divixava. **[26]** E mandava-li driedo, quando egli andavano, alchuno sechretamente che chonsiderase quello fosse plui ardito e plui valente. **[27]** E choloro andavano alzider quel homo, e alla fiata era alchuno de loro prexo e morto. **[28]** Quelli che schanpavano tornava a dir el fato al *Vechio*, e alora saveva chi era migliore per alzider homeni che piazea a llui.