**Fr2, 43**

Ci devise de la cité de *Sapurgan*. .XLIII.

**[1]** Et quant l’en se part de cest chastel, l’en chevauche par beaus plains et belles costieres, la ou il a moult beaus herbages et bonne pasture et fruis assez, et de toutes choses en grant habondance. **[2]** Les ols y demeurent moult volentiers pour le bon païs qu’il y treuvent. **[3]** Et dure bien ceste contree .VI. journees. **[4]** Il y a villes et chastiaus assez. **[5]** Les genz y aourent *Mahomet*. **[6]** Et aucune foiz y treuve l’en desert de .LX. milles, ou de mains aucune foiz esquels desers ne treuve l’en point d’yaue, mes la conv‹i›ent porter o lui.

**[7]** Et quant l’en a chevauchié les .VI. [journees], si treuve l’en une cité qui a non *Sapurgam*. **[8]** Il y a grant planté de toutes choses; et si vous di c’on y treuve les meillours molons du monde, et en grant quantité. **[9]** Il les font secher en ceste maniere: qu’il les taillent si comme corroies et les metent au soleil; et quant il sont sés, il sont plus douz que miel, et en font marchandise, |17b| car il le vendent par tout le païs. **[10]** Il y a venoison assez et oisiaus a grant planté.

**[11]** Or vous lesserons de ceste cité et vous conterons d’une autre cité qui a non *Balac*.