**L, 36**

De civitate *Sopurgan*.

**[1]** Recedendo ab hoc supradicto castro itur per pulcras planicies et valles et colles, ubi optima sunt pascua et fructus in maxima habundantia, et reliqua necessaria; et durat hec contrata bene sex dietis in qua sunt civitates et castra multa. **[2]** Et adorant hee gentes *Machomet*. **[3]** Aliquando inveniuntur loca deserta .LX. miliariorum, aliquando ‹de› .L. milibus, in quibus nullo modo invenitur aqua. **[4]** Ultra vero has .VI. dietas invenitur civitas dicta *Sopurgan*, et est fertilis et habundans omnium. **[5]** Et inter alia habet peroptimos melones, quos in modum corrigiarum incidunt et exsiccant, et fiunt dulciores melle; et de talibus melonibus sic siccis vendunt in maxima quantitate per circumstantia loca. **[6]** ‹Et in hac contrata sunt venationes optime, tam de bestiis quam de avibus›.