**VA, 30**

De *Sipurgan*, dove è i mior meloni del mondo.

**[1]** Quando l’omo se parte da quel chastello, el chavalcha per uno bel piano e per belle chostiere, là dove è molta bella erba e molti beli pàscholli e molte frute e assa’ chosse da manzar in grande abondanzia. **[2]** E questa chontrada dura ben sìe zornate; el ge n’è zitade e chastelle asai. **[3]** La zente de quella contrà adora *Machometo*. **[4]** E alchuna fiata trova l’omo deserti de quaranta mia et de zinquanta, in li qual nonn è aqua, ma chonvien che lli viandanti portano siego l’aqua. **[5]** Le bestie nonn àno da bever fin ch’elli non eseno del deserto.

**[6]** E quando l’omo à chavalchato queste sìe zornate, el trova una zità che à nome *Sopurgan*. **[7]** In quella zitade è abondanzia de tute chosse; e anchora d’i mior meloni del mondo el ge n’è in grandisima abondanzia; egli li taiano atorno chome se fa le zuche da salvare, e poi li meteno a sechar al solle, e deventano dolzi chome mielle; e porta-li vendendo per la contrà d’intorno in grande abondanzia. **[8]** El ge nasie asai bestie e oxeli oltra muodo.