**Fr1, 44**

Ci dit le .XLIIII. chapitre de la cité de *Balac.*

**[1]** *Balac* est une noble cité et grant, que jadis fu moult plus faite, mais les *Tartars* et autres gens l’ont moult [gastee] et domagie, car il y [ot] maint biau palais et maintes beles maisons de marbre. **[2]** Et si vous di que en ceste cité prist *Alixandre* [a] femme la fille *Daire*, si comme ceulz de la vile content. **[3]** Et sachiés que jusques a ceste cité dure la seignourie du *seignour tartar de Levant*. **[4]** Et a ceste vile sont les [confines] de *Persie* entre grec et levant.

**[5]** Or laissons de ceste cité et vous conterons d’un autre païs que l’en appele *Sava*. **[6]** Quant l’en se part de ceste [cité] que je vous ai conté, se chevauche on bien .XII. jornees entre grec et levant [que on] ne trueve nule habitation, pour ce que toutes les gens sont toutes fois es montaignes en forteresce, por les males genz et pour l’ost qui leur faisoit domage. **[7]** Il y a moult de venoisons et de lyons. **[8]** L’en ne trueve nule viande, si convient porter tout ce que besoing est en ces .XII. journees.