**Fr2, 44**

Ci dist dela cité de *Balac*. .XLIIII.

**[1]** *Balac* est une noble cité, et grant, qui jadis fu moult plus grant, mes les *Tatars* et autre gent l’ont moult gastee et domagiee, car il y a maint beau palais et maintes beles mesons de marbre. **[2]** Et si vous di que en ceste cité prist *Alixandres* a fame la fille de *Daire*, si conme ceus de la ville content. **[3]** Il aourent *Mahomet*. **[4]** Et sachiez que jusques a ceste cité dure la seignorie du *Seignor tatar de levant*. **[5]** Et en ceste cité sont les fins de *Perse* entre gresse et levant.

**[6]** Or lessons de ceste terre et vous conterons d’un autre païs qui s’appelle *Gana*.

**[7]** Quant l’en se part de ceste cité que je vous ai conté ci, si chevauche l’en bien .XII. jornees, entre gresse et levant, que on ne treuve nulle habitation, pource que les genz sont toutes foiz es montaignes en forteresses, pour [les] males genz et pour les ols qui leur faisoient domage. **[8]** Il y a aigles assez et venoisons et mout de lyons. **[9]** L’en ne treuve nulles viandes: si convient porter tout ce que l’en a besoing en ces .XII. journees.