**Fr1, 45**

Ci dit le .XLV. chapitre des montaignes qui sont de sel.

**[1]** Quant l’en a alé ces .XII. jornees, si trueve l’en un chastel qui a non *Taican*. **[2]** Il y a grant marchié de blé et bele contree. **[3]** Et ces montaignes devers midi sont toutes de sel, qui sont moult granz. **[4]** En toute la contree d’environ de plus de .XXX. journees en viennent querre de ce sel, qui est le meilleur du monde. **[5]** Et est si dur que l’en ne le puet taillier fors qu’a granz picons de fer. **[6]** Et [en] y a si grant habondance que tous li mondes en avroit assez jusques a la fin du siecle.

**[7]** Et quant l’en a chevauchié .III. journees parti de celle cité toutes foiz entre grec et levant, en trouvant moult belles contrees plaines de fruis et habitacions assez et grant marchié de toutes choses et vignes assez. **[8]** Les gens [aourent] *Mahommet* et sont mauvaises gens et murdriers et demeurent moult en beveries, car il ont bons vins et il sont granz buveurs qui s’ivrent volentiers; et est lor vin cuit; et ne metent en leur chief que une corde longue de .X. paumes et si l’avironnent entour la teste. **[9]** Il sont moult bon chaceour et prennent assez de venoison et n’ont nule vesteure fors de piaus des bestes que il prennent, de quoi il se vestent et chaucent; et chascuns afaite le cuir de [quoi] il se vest et chauce. **[10]** Et quant l’en a chevauchié ces .III. journees, si trueve on une cité qui a nom *Casem*. **[11]** Et sont ses chastiaus et viles es montaignes. **[12]** Et [queurt] parmi ceste cité un flun auques grant.

**[13]** Il y a mains pors espis. **[14]** Et quant le chaceour [en] veut prendre aus chiens, il s’asamblent pluseurs ensamble et sont moult. **[15]** Et quant il sont tuit assamblé, si se couvrent et getent les espines que il portent sus les dos aus chiens et les navrent malement en pluseurs lieus.

**[16]** Ceste cité de *Casem* a une moult grant province qui aussi a non *Casem*. **[17]** Il ont langage par eulz. **[18]** Les vilains qui ont leur bestail demeurent es montaignes, car il ont lor habitacions la, moult belles et granz, desouz terre en granz cavernes, et les font moult bien pour ce que les montaignes sont de terre.

**[19]** Et quant l’en se part de ceste cité de *Casem* que je vous ai dit desus, si chevauche l’en .III. journees que l’en ne trueve habitacion nule ne a mengier ne a boire, ains couvient porter ce que besoing est. **[20]** Et au chief de ces .III. journees trueve l’en une province qui a non *Balacian*, duquel nous vous conterons son afaire.