**Fr2, 45**

Ci dist des montaignes qui sont de sel .XLV.

**[1]** Quant l’en a alé ces .XII. journees, si treuve l’en .I. chastel, qui a non *Taican*, ou il a moult grant marchié de blé, et est |17c| moult belle terre. **[2]** Et ces montaignes devers midi sont toutes de sel, qui sont moult granz. **[3]** Et toute la contree d’environ, de plus de .XXX. journees, en viennent querre, de ce sel, qui est le meilleur du monde et est si dur que l’en ne le puet taillier que a grans piquois de fer; et en y a si grant habondance que tout le monde en auroit assez jusques en la fin du monde.

**[4]** Et quant l’en a chevauchié .III. journees, parti de ceste cité, toutes fois entre gresse et levant, et trouvant moult belles terres plaines de fruit, et habitations assez, et grant marchié de toutes choses et ‹vignes› assez. **[5]** Les genz aourent *Mahomet* et sont mauveses genz et mourdrisseurs; et demeurent volentiers en buveries, car il ont bons buvrages et il sont grans buveours et s’enivrent volentiers; et est leur vin cuit. **[6]** Et ne portent en leur chief que une corde, longue de .X. paumes, et si l’avironnent entour leur testes. **[7]** Il sont moult bons chaceours et prennent venoison assez; et n’ont nulle vesteure fors que les piaus des bestes que il prennent, de quoi il se vestent et chaucent; et chascun soit afaitier le cuir de quoi il se vestent et chaucent.

**[8]** Et quant l’en a chevauchié ces .III. jornees, si treuve l’en une cité qui a non *Casem*. **[9]** Et sont les chastiaus et villes es montaignes. **[10]** Et parmi ceste cité passe un flun auques grant.

**[11]** Il y a mains pors espiz. **[12]** Et, quant le chaceour le veult prendre aus chiens, |17d| il s’assemblent pluseurs ensemble, et sont moult grans; et quant il sont tuit assemblé, si se cuevrent et getent leur espines qui portent sus le dos as chiens et les navrent malement es pluseurs lieus.

**[13]** Ceste cité de *Casan* a un mout grant province qui aussi a a non *Casan*. **[14]** Il ont languaje par euls. **[15]** Les vilains, qui ont leur bestail, demeurent en montaignes, quar il ont leur habitations la, moult belles et moult grans dessouz terre en grans caves, et les font moult bien, pource que les montaignes sont de terre.

**[16]** Et quant l’en se part de ceste cité de *Casan*, que je vous ai dit deseure, si chevauche l’en .III. journees que l’en ne treuve habitation nules, ne a mengier ne a boivre; mes il convient porter ce que on a besoing. **[17]** Et, au chief de ces .III. journees, treuve l’en une province qui a non *Balaciam*, de quoi nous vous conterons son afaire.