**L, 40**

De civitate *Scassan*.

**[1]** Recedendo ab hac civitate itur .3. dietis inter oriens et grecum per pulcram valde contratam, ubi continue inveniuntur habitationes, plantationes, seminationes et gentes ac vinee (et habent optimum vinum). **[2]** Et hee gentes adorant *Machomet*, et sunt pessimi homines, et nichil in capitibus portant nisi unam cordam longitudinis .10. palmorum quam circa caput involvunt. **[3]** Et sunt optimi venatores, quorum vestimenta et calciamenta sunt terga bestiarum quas venantur. **[4]** Et ultra has tres dietas invenitur civitas *Scassen* in plano, per medium ‹cuius› transit flumen satis magnum; alie vero civitates et castra sunt in montibus. Et est magna provincia dicta *Scassunen*. **[5]** Et in hac habentur multi ystrices: qui, dum a canibus in venationibus arcentur, ipsos valde vulnerant suis spinis. **[6]** Habent hee gentes ydeoma proprium. **[7]** Et eorum montes sunt de terra solummodo. **[8]** Et a dicta civitate itur tribus dietis per loca inhabitata, ubi nulla inveniuntur victualia; et tunc invenitur provincia *Balascian*, de qua dicetur ad presens.