**VA, 32**

Del chastello de *Taichan*, là dove è le montagnie de sal e li porzispini.

**[1]** E in cavo de queste do zornade, se trova uno chastello che è apellato *Taichan*. **[2]** Là si è gran merchato de biava et è molto bela chontrata. **[3]** E lle suo’ montagnie sono deverso mezodì, e sono molto alte e grande et sono tute de sal. **[4]** Le contrate d’intorno ge vien fina a XXX zornate per tuor de quel sal, el qual è lo mior del mondo; ell è sì duro che i no ’l pò aver se non chon pichoni de fero, ed èno sì grande abondanzia che tuto el mondo ne averìa asai defina ala fin del sechullo. **[5]** E quando ‹l’omo› se parte da questo chastello, el se va tre zornate tra griego e levante, tuta fiata trovando belle contrate e grande abondanzia d’abitazion. **[6]** El ge n’è vignie e biava e frute asai. **[7]** Àno la leze e lla fe’ de *Machometo*, et sono malvaxia zente et gran bevatori e tuto el dì vorìa ber; et àno molto bon vino choto. **[8]** Egli non tien niente in testa se non una cordella longa ben diexe spane, et quella si volzeno atorno la testa; et sono molto boni chazatori, et trova-sse chazaxion assai. **[9]** E non àno altre vestimente se non de chuori de bestie che i prende.

**[10]** E quando l’omo è andado tre zornate, sì trova una zità che à nome *Schasen*, che è al piano, e lle sue altre zitade e chastelle sono ale montagnie. **[11]** Per mezo quella zità passa uno gran fiume; et trova-sse de molti porzispini. **[12]** E quando i chazatori li voleno prender e gli meteno grandi chani sopra, li porzi s’adunano tuti insieme e po’ zetano ali chani le spine che i àno adosso e per la testa, et sì li velenano. **[13]** Questa contrà sì [à] lenguazio per si. **[14]** I vilani che àno el bestiame sì ’l trano ale montagnie e sì fano belle abitazion entro i monti, ch’èno de tera.

**[15]** Quando l’omo se parte de questa zità che è dita de sopra, el va tre zornate che non se trova abitazion, nì da manzar nì da ber, ma li viandanti el portano siego quanto i bexognia per chamino; et in capo de tre zornate si trova la provinzia de *Balastia*.