**Fr1, 46**

Ci dit le .XLVI. capitre de la province de *Balacian*.

**[1]** *Balacian* est une province dont les gens aourent *Mahommet*. **[2]** Il ont langage par eus. **[3]** Et est moult grant royaumes. **[4]** Et regnent par heritage. **[5]** [Et] tous ceulz qui en tel [lignage] sont si sont descendu du lignage *Alixandre* et de la fille le roy *Daire*, qui estoit sires du grant regne de *Persie*; et s’apelent tuit cil roy en sarrazinois *Zul Carnam*, qui vaut a dire en françois *Alixandre*, car c’est pour l’amour au grant *Alixandre*.

**[6]** Et en ceste terre naissent les balais, qui sont moult bonnes pierres precieuses et de granz vaillances. **[7]** Et si les trueve on es roches de lor montaignes, car il cavent moult souz terre et font granz cavernes, si comme cil qui cavent les [argentieres], et c’est [en] une propre montaigne seulement que il apelent *Siginnan*.

**[8]** Li roys les fait caver pour lui, et nuls autres hommes ne porroit aler en cele montaigne caver pour lui que maintenant ne fust mort, car il y a paine la teste et l’avoir, et que nus ne le puet traire de son royaume. **[9]** Mais il les amase touz et les envoie as autres roys que il li couv**i**ent faire treuage, et a ceuz les envoie par amistié. **[10]** Et ceulz que il veut [fait] vendre pour or et argent. **[11]** Et ce fait il pour ce que si balais soient chier et de grant vaillance car, se il les faisoit caver a chascun, il en caveroient tant que tout le mont en seroit plain, et seroient vil tenu. **[12]** Et pour ce les fait il si poi caver.

**[13]** Et bien gardez qu’encor y a en ceste contree meïsmes une autre montaigne ou l’en trueve l’azur, et est le plus fin du monde; et s’i trueve on une vaine si comme argent. **[14]** Encore y a autres montaignes et argentieres moult grant quantité, si que ceste province est moult riche. **[15]** Et est moult froide contree.

**[16]** Et sachiez qu’il y a moult bons chevaus qui sont moult granz coureours a merveilles et ne portent nul fer en leur piez et si vont par montaignes et par mauvais chemins assez. **[17]** Encore naissent en ces montaignes faucons sacrez qui sont moult bons et bien volanz. **[19]** Oiselez y a grant plenté. **[20]** Fourment ont bon et orge sanz escorche. **[21]** Il n’ont nule huile d’olive mais de succinan assez et de nois. **[22]** En cest royaume a maint estroit mauvais pas et si fors que il n’ont doute de nului, et lor citez et leur chastiaus sont en granz montaignes et en moult fors lieus. **[23]** Il sont moult bon archier et bon chaceour.

**[24]** Et li pluisour d’eulz vestent piaus de bestes, car il ont grant chierté de dras. **[25]** Et les granz dames et les gentilz hommes portent dras tiex comme je vous dirai: il portent braies tout et les font de toille de coton et i metent bien de .C. bras et de tel mains; et ce font il pour moustrer qu’il aient grosseur naches, car les hommes se delitent moult en ce.

**[26]** Or vous avons conté tout l’afaire de cest regne, si vous conterons d’unes diverses gens qui sont vers midi loing de ceste province .X. journees.