**Fr2, 46**

Ci devise de la provinse de *Balacian*. .XLVI.

**[1]** *Balaciam* est une province ou les gens aourent *Mahon*. **[2]** Il ont langage par eus; et est moult grant royaume; et si regnerent par heritage. **[3]** Et touz ceus qui de cel lignage sont descendu du roy *Alixandre* et de la fille du roy *Daire*, qui estoit sire du grandisme regne de *Perse*; et s’appelent tuit cil roy en sarrazinois *Zul Carmain*, qui vaut a dire en fran[ç]ois *Alixandre*, car c’est pour l’amour au grant *Alixan*|*dre*. |18a|

**[4]** Et en ceste province nessent les balais, qui sont moult belles pierres precieuses et de grant vaillance; et les treuve l’en es roches des montaignes, car il cavent moult souz terre et font grans caves si com ceus qui cavent les argentieres. **[5]** Et c’est une propre montaigne seulement que il apelent *Sygninan*. **[6]** Li roys les fet caver pour lui, et nul autre homme n’oseroit aler caver en cele montaigne que le roy qui ne fust mort maintenant, car il y a paine la teste et l’avoir, et que nulz ne les puet traire de son royaume. **[7]** Mes il les amasse toutes et les envoie as autres roys, si qu’il li couvient fere trevage, et tel y a qui les envoie par amistié. **[8]** Et ceus que il veut, si fet vendre pour or et argent. **[9]** Et ce fait il a ce que les balais soient chier et de grant vaillance, car, se il en lessoit caver a chascun, il en treroient tant que tout le mont en seroit plain et seroient vil tenues. **[10]** Et pour ce les fait il si poi caver et bien garder.

**[11]** Encore y a en ceste meïsme contree une autre montaigne ou se treuve l’asur, et est le plus fin du monde, et se treuve en vaine si com l’argent.

**[12]** Encor y a autres montaignes ou a argenteries moult grant quantité, si que ceste province est moult riche.

**[13]** Et est moult froide contree.

**[14]** Encor sachiez que il y nest moult bons chevaus qui sont moult grant cours[ier] a merveilles et ne portent nul fer |18b| du monde en leur piez, et si vont par montaignes et par mauvais chemins assez.

**[15]** Encor nessent en ceste contree, es montaignes, faucons sacrés, qui sont moult bon et bien volant, et fa‹u›cons laniers. **[16]** Assez venoison et ousiaus y a grant planté. **[17]** Fourment ont bon et orge sanz escorce. **[18]** Il n’ont point d’uille d’olive, me de suseman assez et de noiz.

**[19]** En cest regne a maint estroit pas moult mauvés et si fort que il n’ont doute de nuluy. **[20]** Et leur citez et leur chastiaus sont en grans montaignes et en moult fors lieus. **[21]** Il sont moult bon archier et grant chaceour, car la greigneur partie d’eus vestent piaus de bestes, car il ont grant chierté de dras. **[22]** Et les grans fames et les gentilz hommes portent dras telz com je vous dirai: car il portent braies touz, et les font de tele de coton, et y metent bien .C. bras, et de tel mains. **[23]** Et ce font il pour demonstrer que il aient grosses naches, car les hommes se delitent moult en ce.

**[24]** Or vous avons compté tout l’afere de cest regne; si vous conterons d’unes diverses gens qui sont vers midi, loins de ceste province .X. journees.