**L, 41**

De provincia *Balascian*.

**[1]** *Balascian* est magna provincia et regnum; et gentes huiusmodi habent ydeoma proprium et adorant *Machometh*. **[2]** Et habent regem qui hereditario modo regnat. Et dicitur quod progenies istorum regum descendit directe ex *Alexandro Magno* et filia regis *Darii*, et usque in hodiernum diem vocantur hii reges *Zulcharneim*, quod sonat in lingua nostra ‘*Alexander* amore *Alexandri Magni*’. **[3]** Et in hac provincia inveniuntur lapides preciosi dicti balaschi, qui sunt pulchri valde et magni valoris; et fodiuntur in cavernis montium, ut moris est fodientium argentum in quodam proprio monte dicto *Sichinam*. **[4]** Est eciam in hac eadem provincia alius mons, ubi foditur lapis laçuli ex quo fit açurum ultramarinum, quod est maximi valoris. **[5]** Sunt eciam montes aliqui in quibus invenitur vena argenti in maxima quantitate. **[6]** Et est multum frigida provincia. **[7]** Et in ea nascuntur optimi equi, et maximi cursores, qui ferratis pedibus non incedunt, licet cotidie montana perambulent. **[8]** Nascuntur eciam in eorum montibus falcones sacri, qui sunt optime volantes, et falcones lanieri similiter. **[9]** Et sunt ibi optime venationes tam bestiarum quam avium. **[10]** Frumentum habent bonum, et ordeum absque cortice; non habent oleum olivarum, sed faciunt ipsum ex sisamo et nucibus. **[11]** Et sunt in hac regione valde fortes et stricti passus; et eorum civitates et castra sunt in magnis montibus et in fortibus locis, quare neminem timent. **[12]** Et sunt boni sagittatores et venatores, et maior eorum pars vestiunt coriis animalium: habent enim maximam inopiam de pannis. **[13]** Et nobiles mulieres et magne illius terre ferunt brachas more virorum, in quibus brachis sunt aliquando bene centum brachia tele bombicine, aliquando .80., aliquando .60., quia eas circumquaque concrispant. ‹Hoc autem faciunt› ut videantur habere grossas nates: eorum enim viri in talibus delectantur.