**VA, 33**

Del regniame de *Balastia*, là ove porta le femene brage; et altre cosse.

**[1]** *Ballastia* è una provinzia che à lenguazio per si. **[2]** La zente à lla leze de *Machometo* e ’l regniame è grande e va per hereditade. **[3]** Questi re èno dessessi dal re *Allexandro* et della figliola de *Dario*, re de *Persia*; e anchora s’apellano tuti queli re *Chulitame*, che vien a dir in nostra lingua re *Allexandro*, per amor del gran *Alexandro*.

**[4]** In questa provinzia nasie le piere prezioxe che sono apellate balasi, che èno molto belli et de gran valore, e naseno entro le montagnie; i fano grande chaverne in le montagnie. **[5]** E anchora sapiate che ’l re i fa chavar per si: nesuno altro homo non ne può andar a quella montagnia per chavar de quelle piere che non fosse morto incontenente. **[6]** E anchora sapiate ch’ell è pena l’aver e lle persone se alchuno ne trazesse fuora del suo regniame; ma lo re de questa contrà sì le manda de zia e de llà, a’ grandi re e a’ baroni, e a talli per trabuto e a talli per amor, e anchora ne fa vender per oro ‹e› per arzento. **[7]** E questo fa-llo perché i suo’ [b]alla[s]i non serìa de sì grande valore chome i sono. **[8]** E se lui ne lasasse chavar a zente che i portasse per lo mondo, el ne serìa sì gran derata che quel re non guadagniarìa niente. **[9]** E però è chusì grande pena che niuno n[e] trazia senza soa parolla. **[10]** E anchora in questa contrà è un’altra montagnia o’ se trova le piere che sse fa l’azuro, el mior che sia al mondo; queste piere se trova per vena in la montagnia, chusì chome i altri metali. **[11]** Anchora ge n’è montagnie delle qual se traze arzento in quantitate. **[12]** La chontrà è molto freda. **[13]** Anchora sapiate che el ge nasie chavali molto boni, et sono gran choradori e non portano feri ai pie’; e sì vano tuto ’l dì per montagnie.

**[14]** ‹Ancora nasie in quele montagnie› falconi sagri che volano tropo bene; e nase-ge falconi leneri; e naseno asai bestie e oxelli. **[15]** E nd’è asai formento; e àno bon panizo e mellega; e àno asai oglio d’oliva e fano olio de somenti e de susimani et de noxie. **[16]** In questo regniame è molti streti passi e molti forti luogi, sì che la zente nonn à paura che altra zente li possa vegnir a far-li dano. **[17]** Le lor zità e lle lor chastelle sono in gran montagnie e in luogi fortisimi; e sono boni archatori et boni chazatori. **[18]** La mazior parte de lor se vesteno de chuori de bestie, perché ’li àno charestia de pano; e lle grande done e lle zentil portano pani de ganba e meteno molto pano in le lor brage. **[19]** Tal dona è che porta in uno par de brage ben zento braza – et è pano sotil de banbaxio –, e tal ne porta LXXX et tal XXX. **[20]** E questo fano per parer che i sia grossi da zentura in zio; e questa è reputata gran belleza in le done de quella contrada.