**Fr1, 48**

Ci dit le .XLVIII. chapitre de la province de *Thesimur*.

**[1]** *Thesimur* est une [province] qui encor sont ydles et ont langages par eulz. **[2]** Il sevent tant d’enchantement de dyable que c’est merveilles. **[3]** Il font parler aus ydles, il font changier le temps par enchantement et font faire granz oscurtez et font tant de granz choses qu’il n’est nulz qui le peust croire s’il ne le veoit. **[4]** Et si vous di que il sont [chief], et de la descendirent les ydles. **[5]** Et de ce lieu porroit on aler en la *mer d’Ynde*. **[6]** Il sont brunes gens et maigres, les femmes sont moult belles si comme brunes. **[7]** Leur viande est char et lait et riz. **[8]** Ne trop chaut ne trop froit il n’y a. **[9]** Il y a citez et chastiaux assez et y a bois et deserz et de fors pas tant qu’il ne doutent nului. **[10]** Et se maintiennent par eulz meïsmes, car il ont leur roy qui les maintient en justice.

**[11]** Il ont hermites selonc leur coustumes, et demeurent en leur hermitages et font grant astinence de boire et de mengier et sont de luxure moult chaste et se gardent de touz autres pechiez selonc leur loy. **[12]** Il sont tenu de leur gens pour moult saint homme, et vous di qu’il vivent moult d’aage et ont assés abaÿes et moustiers de leur ydres. **[13]** Et le coral qui se porte de nos contrees se vent moult en ceste contree plus que en autre.

**[14]** Or vous laisserons de cestes contrees et de ces parties, pour ce que, se nous alons avant, nous enterrions en *Ynde*, et je n’i veul ore pas entrer pour ce que, a nostre retour, les conterons toutes par ordre d’*Ynde*. **[15]** Et pour ce retournerons arriere a la cité de *Balacian*, car d’autre part ne s’en porroit aler.