**Fr2, 48**

Ci devise de la province de *Chesimur*. .XLVIII.

**[1]** *Chesimur* est une province qui encor sont idles et ont languages par euls. **[2]** Il sevent tant d’enchantemenz de dyables que c’est merveilles, car il font parler aus ydoles, il font changier le temps par enchantement et font fere obscurtez; et font tant de grans choses qu’il n’est nulz qui le peust croire s’il ne le veoit. **[3]** Et si vous di que il sont chief, et de la descendirent les ydoles. **[4]** Et de cel lieu pourroit on aler en la *mer d’Ynde*.

**[5]** Il sont brunes gens et maigres. **[6]** Les fames sont moult beles, si comme brunes. **[7]** Leur viande est char et lait et ris. **[8]** Il y a bien atrempé païs, ne trop chaut ne trop froit. **[9]** Il y a cités et chastiaus assez. **[10]** Il y a bois et desers et de fors pas tant que il ne doutent nuluy et se maintien{e}nent par euls meïsmes, car il ont leur roy qui les maintient en justice.

**[11]** Il ont hermites, selonc leur coustumes, qui demeurent en leur hermitages et font grant abstinence de mangier et de boivre et sont de luxure moult cha[s]t et se gardent de touz autres pechiez selonc leur loy. |18d| **[12]** Il sont tenuz de leur genz moult sains hommes. **[13]** Et vous di qu’il vivent moult grant aage. **[14]** Et ont encore abbaïes et moustiers assez de leur ydoles.

**[15]** Et le corale qui se porte de nos contrees se vent moult en ceste contree plus que en autre.

**[16]** Or vous lesserons de ceste contree et de ces parties pource que, se nous alions avant, nous enterrions en *Ynde*, et je n’i vueil pas ore entrer, pource que, a notre retour, le vous conterai tout par ordre d’*Inde*. **[17]** Et por ce retournerons arriere a la contree de *Balaciam*, car autre part ne s’en poroit aler.