**L, 43**

De provincia *Kesimur*.

**[1]** Longe a dicta civitate versus syrochum .VII. dietis est provincia dicta *Kesimur*. **[2]** Eius gentes habent ydeoma proprium, et sunt ydolatre. **[3]** Et sunt tam perfidi incantatores quod mirabile est: faciunt enim ydola loqui, faciunt mutari tempus ad eorum velle et obscurari aerem, et quam plura alia que credere vix quis posset. **[4]** Et sunt capud et origo omnium adorantium ydola, et ab hiis de|scenderunt|7|. **[5]** Et ab hoc loco posset quis ire ad *mare Indie*. **[6]** Et sunt homines bruni et macri; mulieres vero sunt pulcre, licet sint brune. **[7]** Eorum cibaria sunt carnes et riçi. **[8]** Et est temperata provincia, in qua sunt civitates ‹et› castra multa, et nemora multa et deserta aliqua, et multi stricti passus et fortes. **[9]** Et si quis ulterius procederet .XII. dietis perveniret ad partes ubi nascitur piper, que sunt prope regnum de *Brahaman*. **[10]** Non intendit ‹auctor› ulterius procedere ad partes istas, quia perveniret ad partes *Yndie* de quibus infra per ordinem determinare intendit; et ideo revertitur ad supradictas partes, incipiens a *Balascian*.