**VA, 35**

De *Chesimur*, hove è i grandi inchantatori.

**[1]** *Chesimur* hè una provinzia che à lingua per si; et èno idolatri; et sono grande inchantatori de diavoli: e fano per inchantamento chanbiar el tenpo e fano far grande oschuritate e fano altre chosse asai per i suo’ inchantamenti. **[2]** Or ‹da› questo luogo se può ben andar al *Mar d’India*. **[3]** I sono bruni e magri; la vita lor è charne e rixo. **[4]** L’aere è molto tenperà, nì chaldo nì fredo. **[5]** El n’è chastelle asai e grandisimi dexerti atorno e sì fortisimi passi che i non àno paura de homo del mondo; e mantien-si per si senza altra segnioria. **[6]** Eli àno re che i mantien bona segnioria. **[7]** E lì èno remiti segondo la soa malvaxia fe’, i quali abitano in remitorio e fano grande astinenzia e de manziar et de bere; et sono molto solìziti de [no] far chossa che sia chontra la soa leze; et sono tenuti molto santi dalla soa zente. **[8]** E viveno gran tenpo in la soa penitenzia che i fano per amor delle soe idolle; e àno badie e monestieri de soa fe’.

**[9]** Or lasiamo de questa provinzia e sì anderemo inanzi; noi torneremo in *India*; e’ no nde voglio tornar a questo ponto, perché al tornar de nostra via conteremo tute le chosse d’*India* per ordine. **[10]** Et però torneremo ala provinzia deversso *Balasia*, perché da altra via non se pò andar.